הוועדה לענייני ביקורת המדינה, כנסת 18, פרוטוקול מספר 111, 2010-10-13 09:00

עתניאל שנלר: בוקר טוב לכולם, אני מתכבד לפתוח את ישיבת הוועדה לענייני ביקורת המדינה בדיון מעקב על נושא שעסקנו בו לאור דיון מהיר שנדרש ונתבקש על ידי שני חבריי חברי הכנסת אורבך וכ"ץ.

עתניאל שנלר: הדברים הללו מתקשרים לעיסוק של מבקר המדינה בהרבה מאוד תחומים, הקשורים לרבנות הראשית ולהתנהלותה בתחומים השונים, כאשר חבר הכנסת כ"ץ וחבר הכנסת אורבך העלו את שאלת הבחינות להסמכת רבנים ודיינים.

עתניאל שנלר: אני מציע שחברי הכנסת כ"ץ ואורבך, כל אחד יציג על קצה המזלג את אותן שאלות שהם ביקשו להעלות לדיון המהיר, כדי שנוכל להיכנס לתהליך.

עתניאל שנלר: ערכנו דיון מהיר ראשון, ואחרי שתציגו את הדברים, נאמר מה השגנו עד היום ונראה אם הגענו לפתרון.

עתניאל שנלר: בבקשה, חבר הכנסת כ"ץ.

יעקב כץ: תודה ליושב ראש ידידי ולחברי לסיעה לעתיד אורבך, בעזרת השם.

עתניאל שנלר: כל דבר בעתו.

עתניאל שנלר: ..

יעקב כץ: על כל פנים, קודם כל אני חייב לציין שמאז ועד היום נעשו שיפורים רבים.

יעקב כץ: לפי דיווחים שקיבלנו, גם אלה שנכשלו וגם אלה שהצליחו – הבנו שהרבה מהנבחנים קיבלו את התוצאות שלהם, ועל זה תבורכו, זאת אומרת: כשרואים שאנשים לוקחים לתשומת לב את הדברים ולוחצים קצת על הדוושה בצורה יותר רצינית ואחראית, ניתן גם במסגרת של חצי שנה לעשות שיפורים של שנים רבות, וזה מראה רק - כמו שהיינו אומרים בסיירת פעם, עתניאל שנלר היה בצנחנים אז הוא לא זוכר - שאין "לא יכול", יש "לא רוצה", אבל כשרוצים, שום דבר לא עומד בפני הרצון, ואפשר גם את הבלתי אפשרי לעשות.

יעקב כץ: אבל כמו באופניים, אם לא ממשיכים לרכוב, מדרדרים.

יעקב כץ: כדי להמשיך לטפס, צריך להניע את הרגליים כל הזמן וגם את הראש.

יעקב כץ: אני חושב שהנקודות החשובות ביותר הן צמצום הזמנים, שראינו שזה דבר שהוא אפשרי, עמידה בזמנים כשמודיעים על תאריכים לנבחנים.

יעקב כץ: חייבים להיות משועבדים למילה הנאמרת, זאת אומרת: לא יעלה על הדעת שקובעים תאריך למבחנים, ומשום מה, ברגע האחרון פתאום משנים את התאריכים, דבר שמשבש את הזמנים לכוללים, לנבחנים עצמם, למשפחות שלהם וכל המערך משתנה.

יעקב כץ: אני בעיקר רוצה לדבר על שתי הנקודות האלה, כי אני חושב שאלה שתי הנקודות העיקריות.

יעקב כץ: אני חושב שאם נקפיד, כמו שהצלחנו לצמצם ולעמוד בלוח הזמנים כפי שהבטחתם, ועל זה תבורכו מן השמיים, ורואים שזה אפשרי – ואני לא בטוח שזה היה בגללנו, יכול להיות שגם בלעדנו זה היה נעשה, אבל אם בגדר תנא דמסיע, גם על זה נבורך גם אנחנו, וחבר הכנסת עתניאל שנלר בראש העומדים.

יעקב כץ: אם באנו לפה רק כדי לראות איך הדברים ממשיכים בתהליך הזה ובעמידה בזמנים, אני חושב שמבחינתנו זה גם קידוש השם.

יעקב כץ: מסתכלים עלינו ובוחנים אותנו, ואנחנו צריכים לתת דוגמה גם כאנשי תורה, כאנשי מוסר, כאנשי חוכמה.

יעקב כץ: תודה.

עתניאל שנלר: תודה רבה לחבר הכנסת כ"ץ.

עתניאל שנלר: חבר הכנסת אורבך, מילות מבוא לדברים הללו.

אורי אורבך: כמו שציין עמיתי היושב-ראש, חבר הכנסת שנלר, זאת ישיבת מעקב.

אורי אורבך: כל הבקשות שלנו לדיון הזה נועדו גם כדי להאיץ את הדברים וכדי לשפר אותם, ואנחנו רוצים לשמוע מה קרה ומה התקדם מאז הישיבה הקודמת בסוגיה הזאת – הכי דחופה היא תוך כמה זמן נותנים תשובות לבחינות, כי הצטברו תלונות על שולחננו.

אורי אורבך: על הדרך נשמח מאוד לשמוע גם בנושא של תנאי הבחינה, שהיו עליהם תלונות, שולחן לא שולחן, התנאים הפיסיים שיש לנבחנים, וגם כשדוחים – אם חלילה דוחים בחינות – מתי מודיעים על זה לאנשים, מה הנוהל, למה דוחים דברים.

אורי אורבך: כל הדברים שרצינו בפעם שעברה, רק בהתחשב בזה שעברה כבר חצי שנה, ואנחנו מצפים לשמוע דברים חשובים, כי זה באמת לכבודה של תורה.

אורי אורבך: גם לכבודה של מדינת ישראל, שבתחום החשוב הזה הדברים יתנהלו באופן ראוי ונאות.

אורי אורבך: בלי לפגוע בשטעטל, שזה לא יתנהל כמו בשטעטל, אלא כמו במקום מתוקן.

עתניאל שנלר: תודה רבה.

עתניאל שנלר: רבותי, אני רוצה לשחזר את התהליך, ומכאן כולנו שוחים אל הנושאים עצמם.

עתניאל שנלר: הישיבה הראשונה התקיימה ב-17 במאי 2010.

עתניאל שנלר: בסיכום הישיבה הזאת הוטלו על הרבנות המטלות הבאות:

עתניאל שנלר: אנחנו ביקשנו לקבל נוהל מפורט מהרבנות, שיכלול בין השאר את הדברים הבאים: מועדי בחינות קבועים לכל סוג של בחינה.

עתניאל שנלר: כשאנחנו מדברים על הנהלים, ביקשנו לדעת את המועדים גם לבחינת רבנים וגם לבחינות הדיינות.

עתניאל שנלר: שנית, חומר ידוע וקבוע באשר לנושאים הנבחנים, שכולם יידעו סילבוס, מה צריך ללמוד ומה צריך לדעת, על מנת להיבחן בחומר הנלמד.

עתניאל שנלר: מקום עריכת המבחנים והתנאים, כולל ההשגחה, התנאים הפיסיים, כל אותם תהליכים איך למשל שוכרים מקום לקיים את הבחינה במקום נורמלי.

עתניאל שנלר: עסקנו בבדיקת המבחנים, מי בודק אותם, לפי אילו תנאים, האם יש חוזים, האם יש הסכמים כספיים קבועים ארוכים למול הבוחנים, לוח זמנים להעברת החומר מהרבנות לבדיקה, הזמן הדרוש לגמר הבדיקה של המבחנים, החזרתם לרבנות.

עתניאל שנלר: עסקנו בפרסום התוצאות ובהצגתן בפני הנבחנים.

עתניאל שנלר: העלינו את שאלת הערעור על בחינות חוזרות, על תיעוד מרכזי לשמירת המידע לגבי כל נבחן ולגבי כל בחינה, וכמובן גם בסוף תהליך ומועד לקבל תעודה, כי בסופו של יום, אדם נבחן לקבל תעודה כדי שיוכל להיכנס לעבודה.

עתניאל שנלר: כל הדברים הללו נדרשו מהרבנות.

עתניאל שנלר: דיברנו גם על עוד כמה דברים, שקשורים לכוח אדם, לתקציב, למחשוב וכיוצא באלה.

עתניאל שנלר: אני יכול לומר לחברים, שתוך שבועות מספר, בסוף יוני, כחודש אחרי שהמטלה הזאת הונחה על שולחן הרבנות, כבר הוגשו לנו, הוגשו לי טיוטות ראשונות.

עתניאל שנלר: בפגישה שקיימתי עם מנהל מחלקת הבחינות של הרבנות ומנכ"ל הרבנות, עברנו על הטיוטות למיניהן, והיו לי הזכות והעונג גם להעיר הערות לפי רוח הדברים - הרי אני לא בעל מקצוע, יש כאן אנשים בעלי מקצוע - כנבחר ציבור בהקשר הזה.

עתניאל שנלר: הדברים נידונו ברצינות רבה, כולל פעילות שהיתה ללמוד איך הדברים נעשים במוסדות אקדמיים, בבר-אילן נדמה לי, ואתה בוודאי תדווח על זה מייד.

עתניאל שנלר: אני גם יכול להעיד, שהייתי אורח ביום של בחינות רבות שנערכו לפני זמן מה גם בנושא רבנות, כשרות ודברים אחרים, ואז הגענו להיום, כאשר לפנינו מונחים נהלי בחינות לרבנות ולדיינות וידיעות לנבחן.

עתניאל שנלר: אני אבקש להעביר זאת לחברי הכנסת.

עתניאל שנלר: מכאן הבמה שלך, מנכ"ל הרבנות, מר וינר בבקשה, לדבר על התהליך ועל התוצאה.

עודד וינר: תודה רבה, אדוני היושב ראש.

עודד וינר: בהמשך לדבריהם של חבר הכנסת כ"ץ וחבר הכנסת אורבך, מטבע הדברים ברבנות אנחנו נפתח בדבר תורה קצר, "צו את אהרון ואת בניו" – "אין מזרזין אלא למזורזין", ועל כך תבוא על הברכה – צו לשון זירוז, ולא לשכוח שבמיוחד צריך הדבר במקום שיש בו חיסרון כיס, ולזה נגיע בסופו של ההליך.

עתניאל שנלר: שוב אתם רוצים כסף.

עתניאל שנלר: ..

עודד וינר: עד היום לא דיברנו על כסף.

עודד וינר: עד היום דיברנו על דברים שברוח, היום אולי גם נזכיר דברים – ואני מזכיר ליושב ראש, שהוא אמר שאם יהיה צורך, הוא יתגייס כפי שהוא עשה עד כה גם לנושא הזה.

עתניאל שנלר: ככל שצריך.

עודד וינר: על כל פנים, אני מודה לכם, ולא מהשפה ולחוץ, על זה שזירזתם אותנו לעניין, כי כולנו חשנו בכוח ובצורך.

עודד וינר: כפי שפירטתי בישיבה הקודמת, זה נבע בעיקר מבעיות טכניות חיצוניות למערכת, ומאוד מאוד עזר הלחץ, וכולנו השתדלנו להתגבר על הפערים.

עודד וינר: אני מקווה שמעתה ואילך הדברים יהיו קלים יותר.

עודד וינר: אני גם מודה ליושב ראש, שהוא ממעיט בחלקו – כנראה איך פרשת נוח – אבל בכל אופן, אין אומרים את כל שבחו בפניו, על מקצת שבחו בהחלט אפשר להגיד.

עודד וינר: חבר הכנסת שנלר לא עזב אותנו, היה לאחיעזר ולאחיסמך, ובנמרצות רבה לאורך כל הדרך - - -

יעקב כץ: "כי אותך ראיתי צדיק לפני בדור הזה".

יעקב כץ: ..

עתניאל שנלר: אנחנו בסוף צריכים להגיע לנהלי הבחינות, בבקשה.

עודד וינר: אנחנו נגיע.

עודד וינר: לא ראיתי עוד חבר כנסת שהתנגד לשבחים שאומרים לו, אבל אני מקווה שחבר הכנסת כ"ץ לא בא למעט, כאשר הוא אמר בדור הזה.

עודד וינר: בכל אופן, התיקונים וההערות שהוא העיר היו בהחלט במקום ולעניין, וביחד עבדנו יד ביד על הנהלים.

עודד וינר: הנהלים שנמצאים לפניכם, הן לרבנות והן לדיינות, נעשו בתשומת לב מרובה.

עודד וינר: למעשה, רובם היו מזה שנים לפנינו.

עודד וינר: הם קובצו ביחד, הותקנו, קיבלנו את הערות הציבור נקרא לזה, היושב ראש כמייצג הציבור, עברו את אישור מועצת הרבנות הראשית לישראל, הרבנים הראשיים לישראל, כל הנצרך, והם ימשיכו ויתעדכנו, זה לא סוף פסוק.

עודד וינר: כל הערה – אני יכול לומר לכם, למשל, נושא אחד שנשאר שנוי במחלוקת גם בתוך הוועדות הפנימיות שלנו וגם עם חבר הכנסת שנלר, שלא היה שלם עד הסוף עם העניין, זה העניין של הערעור.

עודד וינר: לכן למרות שבתחילה – ואני אתן את זה כדוגמה – אנחנו אמרנו שלא יהיו ערעורים, מכיוון שאם לדוגמה באקדמיה, כפי שציין היושב ראש, אכן הלכנו ללמוד ולהתרשם איך הדברים נעשים באקדמיה, אנחנו יודעים שבאקדמיה יש בוחן אחד, בודק אחד ובמידה שיש ערעור, נותנים אותו לאותו בוחן.

עודד וינר: אצלנו בבחינות לרבנות יש שני בוחנים שבודקים.

עודד וינר: הבוחנים בודקים את המבחן כל אחד בנפרד במספרים סמויים, אחד לא יודע מהשני.

עודד וינר: לאחר מכן עושים סנכרוניזציה בין שתי התוצאות, ובמידה והפער עולה על 10%, נותנים את זה לבדיקה חוזרת, ואם עדיין ישנו פער, נותנים לשלישי.

עתניאל שנלר: לסדר הדברים, אני מציע שנעבור פרק פרק על הנהלים ועל המועדים ונגיע לערעור.

עודד וינר: מכיוון שהיו שאלות, החלטנו שנשוב ונבדוק את זה לפי נהלים שייקבעו.

עודד וינר: כמו כן, נצא בקרוב, בעקבות הערות בעיקר בנושא של הדיינות, למכרז תוספת דיינים למערכת לבדיקת הבחינות.

עודד וינר: אנחנו בשלבים אחרונים של סגירת המכרז.

עתניאל שנלר: שבודקים, שהציבור יבין.

עתניאל שנלר: לקחת יותר בוחנים מקרב הדיינים המכהנים, על מנת שיבחנו את הבדיקות.

עודד וינר: אכן, אני חושב שחבר הכנסת שנלר התרשם במו עיניו, שההערה בדבר תנאי הבחינות לא היתה במקומה, היות והנושא הזה תוקן לפני זמן רב.

עודד וינר: אני מזמין את חברי הכנסת אורבך וכ"ץ – ביום שני הקרוב, אם ירצה השם, נבחנים כ-1,500 נבחנים בבנייני האומה בנושאים נידה, מקוואות, איסור והיתר, שבת, חופה וקידושים, שמחות, שחיטה ומצוות התלויות בארץ, חגים, סת"ם – סת"ם אגב זה ספרי תורה ומזוזות – תפילה, מילה, עירובין, פסח ויום טוב ומשגיחי כשרות, כ-1,500 נבחנים, מחזה שכדאי לראות אותו בכל מקרה.

עודד וינר: כל אחד בשולחן משלו, בכיסא משלו, עם בודקים מן החוץ, עם שומרים מן החוץ שמועסקים בחוזה.

עודד וינר: אכן אתם מוזמנים, אני אמליץ בין השעות 11:00 עד 14:00 אם תוכלו לקפוץ, ולו גם לרבע שעה, כדי להתרשם.

עודד וינר: היושב ראש הזכיר את זה.

עודד וינר: אין ספק שזאת קפיצת דור מבחינתנו.

יעקב כץ: אלה מבחני כבוד, לא צריך לשמור עליהם שלא יעתיקו או דברים כאלה.

עתניאל שנלר: זה חלק מהדברים שאני מצפה שתעבור עליהם עכשיו דבר דבר.

עתניאל שנלר: אחר כך נעבור לדברים הכלליים ואחר כך ניכנס לעומק של הדברים.

יעקב כץ: - - - להיבחן וצריך לבדוק אותו.

יעקב כץ: גם בכפר הרואה נבחנו כך.

עודד וינר: ברשותך אתעלם מהשאלה.

עודד וינר: אני אכבד את בקשתו של היושב-ראש.

עתניאל שנלר: אני מבקש לעבור פרק פרק, בבקשה.

עתניאל שנלר: אני מדבר עכשיו על הפרק הראשון, אנחנו נעבור על נהלי הבחינות לרבנות, ובמקביל אנחנו נעבור אותו דבר על הדיינות, על מנת לא לחזור על הדברים פעמיים.

עתניאל שנלר: הפרק הראשון עוסק בנהלי רישום, בבקשה אדוני.

עודד וינר: נקרא את כל הסעיפים?

עתניאל שנלר: לא, תעיר הערות.

עודד וינר: לנו אין הערות, כי הערות התקבלו תוך כדי תנועה, ואתה הערת את הערותיך.

עודד וינר: אם חברי הוועדה ירצו לשאול איזושהי שאלה – המועדים, כפי שביקשתם, נקבעו פה.

עודד וינר: מועדים מוגדרים מראש בטווח סביר של שלושה שבועות באותו טווח.

עודד וינר: המסמכים הנדרשים וכל האישורים הנדרשים מופיעים פה, מה שהנבחן צריך לתת מראש.

עודד וינר: המערכת תקלוט גם באמצעות מערכת המחשוב, גם באמצעות מערכת הפקס, גם באמצעות מערכת ידנית – כל המערכות האלה יעמדו לרשות הנבחנים.

עתניאל שנלר: כמה זמן מראש צריך להירשם לכל אחד מהמבחנים?

עודד וינר: אנחנו שואפים לסגור את ההרשמה, לכל היאוחר חודש מראש, עם גלישה במקרים קיצוניים מוצדקים לשלושה שבועות מראש מקסימום.

עתניאל שנלר: אם יודעים שבמועד אב, נאמר בין י"ח תמוז לה' אב, יש מועד בחינות לרבנות, האם אני יכול היום להירשם לעוד שלוש שנים למועד אב?

עודד וינר: לא.

עתניאל שנלר: אז מה המגבלה הזאת?

עודד וינר: נכון להיום, ולזה נגיע בסוף לגבי מערכת המחשוב, אין צורך לסרבל את המערכת בהרשמה מאוחרת.

עתניאל שנלר: מוקדמת.

עודד וינר: סליחה, בהרשמה לתאריך מאוחר.

עודד וינר: אני לא מכיר איזשהו מוסד, שנרשמים בו לבחינות שנים קדימה.

עודד וינר: מספיק שאנשים יירשמו שנה קדימה, שהמערכת היום תקלוט.

עודד וינר: לדעתי זה מספיק והותר, ואין צורך לסרבל ולהכביד על המערכת.

עודד וינר: גם אנשים לפעמים משנים רצון ומשנים כיוונים ורוצים להקדים מבחן, ואז כל השינויים האלה יגרמו לסרבול מיותר.

עתניאל שנלר: זאת אומרת ששנה זה המועד הסביר.

עודד וינר: כן, פחות או יותר שנה זה המועד הסביר שאפשר להירשם.

עתניאל שנלר: עוד שאלה – האם בהרשמה משלמים כסף?

יעקב כץ: אני מבקש סליחה, כי אני יושב-ראש ועדה לענייני עובדים זרים בנושא הבנייה שמתחילה ב-9:30, ואני כינסתי אותה.

יעקב כץ: אני סומך על חבר הכנסת עתניאל שנלר.

עודד וינר: תבוא ביום שני.

עתניאל שנלר: אנחנו לא נזקקים למשגיחים על טוהר הבחינות על ידי עובדים זרים...

עתניאל שנלר: זאת תהיה עבודה זרה.

עתניאל שנלר: ..

אורי אורבך: מסכת עבודה זרה.

אורי אורבך: ..

עתניאל שנלר: האם הדברים עולים כסף?

עודד וינר: בוודאי.

עתניאל שנלר: האם משלמים את זה בזמן הרישום?

עודד וינר: כן.

אורי אורבך: כמה מועדי בחינות היו בעבר?

אורי אורבך: גם שלוש פעמים בשנה לרבנות, או שזה היה כל פעם בהצטברות של פניות?

עודד וינר: בעבר הרחוק היו פעמיים בשנה נבחנים.

עודד וינר: אנחנו הוספנו מועד נוסף.

עתניאל שנלר: בכל הקטגוריות?

עודד וינר: לא, בדיינים נשאר מועד אחד בשנה.

עתניאל שנלר: זה הופיע בקטע של הדיינים.

קריאה: אותו מבחן פעם בשנה.

עתניאל שנלר: בעצם יש שלושה מבחנים.

אורי אורבך: יש הגבלה על המספר, כמה נבחנים?

אורי אורבך: אם יפנו אליכם 10,000 איש, כולם ייבחנו?

עודד וינר: נכון לרגע זה, האולם הגדול ביותר שעומד לרשותנו הוא בנייני האומה, והוא מלא על גדותיו.

עודד וינר: אני מניח שאם אכן נעמוד בפני שיטפון בלתי אפשרי, נשקול אולי שכירת אולמות נוספים.

אורי אורבך: כלומר אין איזו מדיניות של תכנון כמות הרבנים הנדרשים?

עודד וינר: לא, אין הגבלה.

עודד וינר: אמנם היתה באיזשהו שלב מחלוקת.

עודד וינר: באותו יום נפתחו שערי בית המדרש ונוספו 70 ספסלים, האם לקחת רק את המצטיינים ביותר וכן הלאה, או לפתוח את הדלת לכל מאן דבעי.

עודד וינר: בסופו של דבר, כמובן, כל המרבה ללמוד הרי זה משובח, וכל מי שרוצה לבוא ולהיבחן, בתנאי שהוא עומד בתנאי הסף – למד ארבע שנים וכולי – יבוא בכבוד וייבחן.

עתניאל שנלר: אני רוצה להעיר לעניין הזה, חבר הכנסת אורבך, שהשאלה הזאת היתה יותר חריפה בשאלת הדיינים.

עתניאל שנלר: לגבי רבנים, אתה יכול להיות מורה ורב, בעל תואר, לעסוק במחשבים.

ציפי חוטובלי: זה כמו תואר במשפטים, ויש הרבה משפטנים.

עתניאל שנלר: אז אמר לי מישהו, שבפעם הבאה בהסמכת הדיינים נשכור את טדי.

עתניאל שנלר: אז צריכים להיות זהירים, בסוף דיין צריך גם עבודה כדיין.

אורי אורבך: אבל גם לרבנים יש לזה משמעויות כספיות מבחינת המדינה, גם אם זה לא כמו התקנים של הרבנים, כי בתור מורה גם זה מוכר בשכר.

עתניאל שנלר: זה כמו שתגביל מי שלומד B.A למי שלומד תורה.

אורי אורבך: גם שם יש דיון על תכנון, אם צריך כל כך הרבה, להבדיל מעורכי דין, ממש להבדיל.

עתניאל שנלר: מישהו רוצה עוד להעיר לגבי תהליך הרישום לבחינה או מקום הבחינה?

עתניאל שנלר: אני רוצה להפנות את תשומת לבכם, חברי הוועדה: עורכי הבחינות ישהו באולמות הבחינות בכל שעות הבחינה עד שעה לפני סיום הבחינה.

עתניאל שנלר: אחת הטענות שעלו, חבר הכנסת אורי אורבך, שמי שכותב את הבחינה נמצא בהתחלה אם יש שאלות ואחר כך הולך, והדבר לא היה נראה לנו סביר.

עתניאל שנלר: התיקון שמוצע כאן הוא שרוב הזמן כותב הבחינה נמצא, אם יש שאלות והבהרות, וזה בהחלט נראה ראוי.

עודד וינר: גם היושב-ראש העיר את תשומת לבנו, שעד כה הציונים ניתנו במקרים מסוימים כציונים כוללים לבחינה, ומן הראוי שכל שאלה ושאלה תשוקלל ותקבל את האחוזים המתאימים לאותה שאלה, כך שהנבחן יוכל לדעת, במקרה והוא יבקש לדעת, איפה כשל או איפה הצליח בהצלחה יתרה, ולכן כפי שאתם שמים לב, קבענו סולם של תוצאות וכן התוצאות יינתנו מעתה ואילך באחוזים.

ציפי חוטובלי: מה שיעור העוברים?

עודד וינר: זה תלוי בכל מבחן ומבחן.

עודד וינר: אי אפשר להגיד באופן כולל, יש מבחנים הרבה יותר מורכבים ומסובכים.

עודד וינר: יש ארבעה מבחני יסוד מאוד קשים ויש קלים יותר, אבל בגדול אפשר להגיד שסדר גודל של עד היום היה פחות או יותר קרוב ל-70%.

עתניאל שנלר: המחשבה שעמדה מאחורי ההערה של עודד היתה שאותו אדם שנכשל או לא נכשל בשאלה וצריך ללמוד אחר כך שוב, לא כי הוא יידע שהוא לא הצליח במבחן, יוכל באמת ללמוד את החומר.

עתניאל שנלר: אנחנו רוצים רבנים שהם ידענים.

עתניאל שנלר: אנחנו רוצים רבנים, שהם בעלי יכולת לשמש כרבנים, ולכן חשוב שיידעו במה הם חזקים ובמה הם פחות חזקים, ובעזרת השם כולם יהיו חזקים בכל.

עודד וינר: שמירה על טוהר הבחינות.

עודד וינר: גם אנחנו היינו שואפים לאותה הערה של חבר הכנסת כ"ץ, שהבחינות האלה יהיו בחינות של כבוד ולא יהיו משגיחים, אני לא מדבר על החיסכון הכספי של המשגיחים וכן הלאה, אבל לא זאת הנקודה כמובן.

עודד וינר: אבל מכיוון שבפני עיוור לא תיתן מכשול ואנחנו עדיין בנוהל מסודר ומתוקן של בחינות במדינת ישראל, לכן אנחנו מעסיקים משגיחים בחוזים.

עודד וינר: על כל כ-25 נבחנים יש משגיח אחד, על כל 10 משגיחים יש מרכז אחד.

עודד וינר: הם מועסקים בחוזה, עם חברת כוח אדם חיצונית, לא אנשים מבפנים, אנשים שמפקחים בצורה אובייקטיבית לחלוטין, וכמובן כפי שציין היושב ראש, מחברי השאלות והרב או אחד מחברי ועדת הבחינות נמצא באולם הבחינה במשך כל זמן הבחינה עד שעה לפני סיום הבחינה, שזה בדרך כלל רוב הנבחנים, רוב מניין ובניין עזב את האולם.

עתניאל שנלר: עלתה שאלה גדולה, שאני אציף אותה עכשיו, כי אני רוצה שחבריי חברי הכנסת יהיו שותפים לה.

עתניאל שנלר: את הבחינות עצמן כותבים ומחברים רבנים שונים, כל רב מחבר קטע, תקנו אותי אם אני טועה.

עתניאל שנלר: אחת השאלות שעלתה היא, האם אנחנו מסוגלים להעביר לרבנות את כל אותן טיוטות של מבחנים, שבוע, שבועיים, חודש לפני הבחינה, על מנת לראות שיש איזשהו הגיון מסדר בין סך כל חלקי הבחינה, כי הנבחן מקבל בסוף את הכול.

עתניאל שנלר: יש איזה הגיון בעומק, בצורת השאלות, האם הדברים מנוסחים היטב, האם אין שגיאות ניסוח בעברית או אפילו שגיאות כתיב שראינו.

עתניאל שנלר: הנושא לא פשוט, משום שהחברים סברו, שאולי הדברים ידלפו החוצה, ולכן הם נמנעו, אם הבנתי נכון, ושוב תקנו אותי, מלקבל את הבחינות קודם ולערוך מסודר כבחינה אחודה מטעם הרבנות.

עתניאל שנלר: איפה הדברים האלה עומדים היום?

עתניאל שנלר: איך אתם מתייחסים לדברים הללו היום?

עודד וינר: השאלה בהחלט במקומה.

עודד וינר: אנחנו רוצים לאזן בין השלמות של המבחן הן מבחינת העברית, ההגהות שנעשות מבעוד מועד, כל ההערות שהעיר היושב-ראש אפילו באשר ללשון העברית המדויקת והנכונה שבה תצטרך להישאל השאלה, ומצד שני על טוהר הבחינות, ולכן אנחנו יושבים מחר עם ועדת הבחינות לרבנות וביום ראשון עם ועדת הבחינות לדיינות, בהמשך לדיונים שאנחנו כבר מנהלים בעניין הזה, איך הצעת היושב-ראש – למשל משרד החינוך מעביר את הבחינות בבגרות רק באותו יום של המבחן, אבל הבחינות מוכנות מבעוד מועד.

עודד וינר: אנחנו לומדים גם את ההליך הזה, איך עושים את הדבר בצורה דיסקרטית, מדפיסים את זה מראש בצורה נאותה לאחר הגהה, עריכה לשונית וכדומה.

עודד וינר: השאיפה היא שיהיו לנו הבחינות ביד סגורות וחתומות לא נגישות לפחות 10 ימים לפני המבחן, ובשעת המבחן פותחים את המעטפות החתומות ומחלקים לנבחנים.

עודד וינר: עדיין אין לנו תשובה סופית, אנחנו בודקים את זה ורוצים גם לקבל – וזה כמובן גם יחייב את עורכי המבחנים להיות ערוכים מבעוד מועד עם השאלות ועם הסינכרוניזציה בין השאלות לבין עצמן, שאין חזרה מיותרת ושאין התרכזות רק בסעיף אחד מתוך כלל הסעיפים.

עודד וינר: אנחנו מקווים שגם לעניין הזה נמצא פתרון הולם.

עתניאל שנלר: הליך הבחינה?

עתניאל שנלר: אי התייצבות לבחינה?

עתניאל שנלר: יש הערות?

עודד וינר: הערה כללית, עד היום חלק מהנבחנים עשו לעצמם חיים קלים – נרשמו, ובמידה והם לא הגיעו, מכל סיבה שהיא, הם דרשו: אנחנו לא הגענו, שילמנו את התשלום המגיע לכם בגין המבחן, אנחנו רוצים להירשם למבחן הבא וכן הלאה.

עודד וינר: זה כמובן יוצר סרבול קשה מאוד במערכת, הן מבחינת מערכת החשבות והן מבחינת מערכות אחרות.

עודד וינר: אני אתן לכם דוגמה פשוטה מאוד – אם אתה מזמין מקומות, אנחנו משלמים פר מקום בבנייני האומה, ואם אנחנו מזמינים 1,500 מקומות, ובסופו של דבר מגיעים רק 1,000, אנחנו לא רוצים לשלם מקומות מיותרים, אז כמובן החכם עיניו בראשו, וכפי שעושים להבדיל בחתונות, החוזה שלנו בבנייני האומה הוא כזה ש-20% אנחנו פחות יכולים להזמין, והם חייבים באון-ליין במידת הצורך להזמין 20% נוספים של מקומות וכל מה שצריך להכין.

ציפי חוטובלי: האם זה בדרך כלל מספר האנשים שלא מגיע בפועל?

ציפי חוטובלי: 20%?

ציפי חוטובלי: כמו בטיסות?

עודד וינר: Overbooking – כן, התשובה היא בהחלט כן.

עודד וינר: לא זו בלבד, אלא גם אם התגלה לנו ברגע האחרון שהבודקים הם בכוננות עם בודקים נוספים בזמן המבחן, כך שלמשל ביום שני – אני אתן לכם דוגמה ספציפית – רשמנו 1,300 נבחנים; לפי הצפי כרגע, יש לנו בערך 1,500, אבל הניסיון אומר שלא מגיעים בערך כ-20%-15%.

עודד וינר: במידה ויגיעו, בנייני האומה ערוכים לפחות לעוד 260 מקומות, כי זה 1,560, 1,300 ועוד 20%, וחברת כוח אדם ערוכה לעוד משגיחים שיגיעו תוך רבע שעה.

עתניאל שנלר: אין הערות לסעיף הזה?

עתניאל שנלר: נוהל הבחינה המופיע לנו כאן, איך צריכים להתנהג בחדר הבחינה.

עתניאל שנלר: יש כאן הפרות משמעת, אפילו ירידה לפרטים איך יוצאים לשירותים, בליווי.

עתניאל שנלר: הגענו לנושא של ערעור על תוצאות הבחינה, סוגיה אמיתית.

עודד וינר: לפני כן, לפי הצעתו הטובה של יושב-הראש, מעתה ואילך כל נבחן בזמן ההרשמה מקבל את הידיעון הזה, יחד עם הנהלים, מראש.

עודד וינר: הנהלים האלה כבר מצויים באתר הרבנות הראשית, כך שכל אחד יכול לשלוף אותם מהאתר, אבל הוא גם יקבל אותם פיסית עם בואו להרשמה, או אם הוא רוצה למשוך מהמערכת.

עודד וינר: כבר בבחינה הקרובה הנוהל הנבחן עצמו יהיה על כל אחד ואחד מהשולחנות, שהוא יידע, יקדיש לזה דקה, יידע מה מותר לו ומה אסור לו, ויונח על שולחנם של כל הנבחנים.

עתניאל שנלר: ערעור על תוצאות הבחינה.

עתניאל שנלר: אולי כדאי שתדבר, לפני הערעור, על תהליך בדיקת הבחינה, כי זה נושא שדנו בו בהרחבה, על אף שהוא לא מופיע כאן.

עודד וינר: הוא מופיע בנהלים הפנימיים.

עודד וינר: מעבר לזה, יש גם נהלים פנימיים שלנו, שכפופים לכל מיני מערכות.

עודד וינר: הבדיקה, כפי שרובנו אני מניח מכירים גם מהאקדמיה - מחברת הבחינה מצויה עם שני דפים, על אחד רושם הנבחן את שמו, והוא ניתן לתלישה, ולאחר מבחן כאשר הוא מגיש את המחברת, תולשים את זה, יש מספר זהה על שני חלקי המחברת.

עודד וינר: הבוחן מקבל מחברת לא מזוהה, רק עם מספר.

עתניאל שנלר: מי הבודק?

עודד וינר: היה מכרז לפני כשנתיים, שלוש.

עודד וינר: כל הבוחנים עם כושר לרבנות עיר, בעלי ניסיון רב, בעלי ניסיון הן בבחינות, בכתיבת בחינות, הן ברבנות.

עתניאל שנלר: תסביר לנו, מה זאת אומרת יצא מכרז?

עתניאל שנלר: פרסמתם מי רוצה להיות בודק מבחן?

עודד וינר: בוודאי.

עודד וינר: בהגדרה המדויקת של החשבות, זה נקרא מאגר בוחנים, ואז אנחנו פרסמנו בעיתונות ובאמצעים אחרים, שכל מי שרואה עצמו ראוי לפי הקריטריונים הבאים להיות בודק בחינות, יכול להתמודד על היותו בודק בחינות.

עודד וינר: הקריטריונים היו שיש לו כושר לרב עיר, שיש לו 10 שנות ניסיון, שיש לו ניסיון בעריכת בחינות וכולי.

עתניאל שנלר: מי מאשר אותם בסוף?

עודד וינר: למיטב זכרוני, היתה ועדה מטעם מועצת הרבנות הראשית לישראל.

עודד וינר: אני חושב שניגשו למעלה מ-30 בזמנו.

עודד וינר: לאחר ניפוי הפחות טובים מביניהם – כולם טובים, אבל הפחות טובים מביניהם – נשארו כ-20 בוחנים שעמדו בכל הקריטריונים והם נמצאים במאגר, והחלוקה בבחינות נעשית בדרך כלל באופן שווה ביניהם.

עודד וינר: את המבחנים היותר מורכבים והיותר מסובכים בדרך כלל נותנים לבכירים יותר מביניהם.

עתניאל שנלר: כמה כסף מקבל בוחן על הבדיקה?

עודד וינר: זה גם היה במכרז.

עודד וינר: אם ישנו תעריף, נניח כדי לעגל, כ-100 שקל לשעה, וזה גם לא רחוק מהמציאות.

עודד וינר: כל אחד יכול היה להציע – וזה היה אחד הפרמטרים במכרז – גם את ההנחה שהוא מוכן לתת על הבדיקה.

עודד וינר: היום בממוצע הבדיקה היא בערך כ-85 שקל למחברת פלוס מע"מ.

עתניאל שנלר: למחברת או לשעה?

עודד וינר: לא, למחברת, פלוס מע"מ.

עתניאל שנלר: תוך כמה זמן בוחן חייב לסיים את עבודתו ולהחזיר זאת?

עודד וינר: הדברים נמצאים כאן מדויקים.

עודד וינר: כתבנו את זה.

עודד וינר: קבלת תוצאות בעמוד 9 – התוצאות תתפרסמנה ותישלחנה כ-90 יום לאחר מועד הבחינה, תוך שלושה חודשים, וכן תתפרסמנה תוצאות באתר האינטרנט של הרבנות הראשית לישראל.

ציפי חוטובלי: למה כל כך הרבה זמן?

עודד וינר: אל"ף, שלושה חודשים זה לא כל כך הרבה זמן, מכיוון שכל מבחן זה מבחן.

עודד וינר: אני אתאר את התהליך, אז תביני.

ציפי חוטובלי: בחינות לשכת עורכי הדין - - -

עודד וינר: בלשכה הרוב זה אמריקני, לא?

ציפי חוטובלי: כן.

ציפי חוטובלי: אז פה הכל פתוח?

עודד וינר: קודם כל, אלה שאלות שלפעמים אדם כותב שלוש או ארבע מחברות, זה מבחן של חמש שעות וחצי מינימום, אבל התשובה הזאת לא מספקת.

עודד וינר: קודם כל, מה שאנחנו עושים מייד לאחר המבחן זה לסרוק את המחברות, לתת לשני בוחנים במקביל, כל אחד מקבל מחברת אנונימית במקביל כדי לבדוק את המבחן.

עודד וינר: יש לכל אחד הזמן שלו.

עודד וינר: לאחר שהוא מחזיר לנו את התוצאות.

עודד וינר: נתנו לו 45 יום לבדיקה.

עתניאל שנלר: הנבחן יקבל את התוצאות תוך שלושה חודשים, בנוהל הפנימי תוך 45 יום הרבנות מקבלת חזרה את הבחינות לטובת הסריקה וכל אותן פרוצדורות.

עודד וינר: כן, וזה אגב מופיע בחוזה.

רפאל מזרחי: לא, 45 יום זה לרב, יש עוד שבועיים של הליך.

עודד וינר: לא, לרב הבודק.

עודד וינר: אמרנו את זה, לרב הבודק יש 45 יום.

רפאל מזרחי: יש עוד הליך, כל הסריקה.

עודד וינר: זה שבועיים.

עודד וינר: לאחר מכן השארנו לעצמנו גם טווח, מכיוון שמועצת הרבנות הראשית, בחלק מן המקרים, במיוחד בדיינות – ושם זה 120 יום – על פי חוק צריכה לאשר את התוצאות של דיינות בעיקר, גם רבני עיר, אז מועצת הרבנות הראשית כידוע לא מתכנסת מדי יום, אלא בממוצע מדי חודש וחצי, חודש, חודשיים, בהתאם לנסיבות.

עודד וינר: השארנו לעצמנו טווח ביטחון, כדי שנעמוד בטווחים האלה.

עתניאל שנלר: אתה מדבר על 1,300 נבחנים.

עתניאל שנלר: בעוד שלושה או ארבעה חודשים יהיו עוד 1,500, אז כמה בחינות יוצא לכל רב לבדוק?

עודד וינר: אל"ף, באמת יש שני בודקים.

עודד וינר: בי"ת, הקראתי לכם קודם את רשימת הנושאים.

עתניאל שנלר: זה יוצא 150 בחינות בממוצע.

עתניאל שנלר: אם יש 1,500 בחינות וישנם 20 בוחנים וצריכים על כל בחינה שני בוחנים, זה אומר שכל אחד צריך לבדוק – 150 בחינות?

עודד וינר: בסדר, נכון.

עודד וינר: יש כאלה שבודקים טיפה יותר, טיפה פחות, הזריזים שבהם, ניתן להם אולי קצת יותר, כדי שבאמת נעמוד בלוח הזמנים, אבל גם מבחינה חשבותית אנחנו משתדלים לאזן.

עתניאל שנלר: אני שואל את השאלה האם אין מקום להגדיל את המאגר.

עודד וינר: אם יגדל מספר הנבחנים, לפי הצפי שלך, אכן בהכרח אני צריך להגדיל את המאגר, אם לא נעמוד בלוח הזמנים.

עתניאל שנלר: מה שמכתיב כאן זה לא אחוזים ולא ההסכמים שלכם, מה שעומד כאן זה לוח זמנים מדויק וברור, אני צודק?

עתניאל שנלר: זה מכתיב את התהליך.

עתניאל שנלר: האמצעים לא יכתיבו את התוצאה, התוצאה תכתיב את האמצעים.

ציפי חוטובלי: כמה רבנים מוסמכים בפועל כל שנה?

ציפי חוטובלי: דיברת על 1,300 נבחנים.

עודד וינר: אנחנו עורכים טקס אחד בשנה.

עודד וינר: בממוצע, בטקס כזה מוסמכים בין כ-120 עד כ-180 רבנים לסמיכת "יורה יורה", שזה הסמיכה בדרגה הראשונית נקרא לזה, אבל זה תוארה בישראל, "יורה יורה".

עודד וינר: לרב עיר מוסמכים – אני אגיד בזהירות – בין 15 ל-60.

עודד וינר: ל"יורה יורה" זה ארבע, שש בחינות במתכונת יותר רחבה, לרב עיר זה 12 בחינות, כך שאנחנו מדברים על סדר גודל של ראש עיר, פחות או יותר בפעם האחרונה נדמה לי היו 17.

ציפי חוטובלי: אלה מספרים קטנים.

עודד וינר: מספרים קטנים, זה תהליך ארוך.

עתניאל שנלר: לא רק שהמספרים קטנים.

עתניאל שנלר: הקושי הוא שחלק מרבני הערים לא יודעים שבגיל פנסיה הם צריכים לפרוש, והם ממשיכים לכהן כרבני ערים ללא גבולות, ולכן אין עבודה.

עתניאל שנלר: זה נושא שהוועדה הזאת אמורה להתמודד אתו.

ציפי חוטובלי: הגבלת הכהונה?

עתניאל שנלר: כן, ואנחנו כבר קבענו מועדים לכך.

עתניאל שנלר: אנחנו נתחיל לנסות לעזור למדינת ישראל לעשות סדר.

עתניאל שנלר: הרבנים זה חלק מהשירות הכללי, שהמדינה נותנת לאזרחיה.

עתניאל שנלר: בעוד שבועיים, שלושה, אני לא זוכר מתי יש לנו דיון בוועדה על פעילות רבני שכונות.

עודד וינר: שבוע הבא ביום רביעי.

עתניאל שנלר: מה תפקידם?

עתניאל שנלר: האם הם עובדים מול הציבור כולו, או רק מול בית הכנסת?

עתניאל שנלר: האם יכול להיות מצב, שרב שכונה, חלק ניכר מהזמן לא נמצא בכלל בארץ?

עתניאל שנלר: האם אין לו למי לדווח?

עתניאל שנלר: מה הוא עושה?

עתניאל שנלר: איך הוא עושה?

עתניאל שנלר: האם יש קשר בינו לבין הציבור שאיננו מיושבי - - -

ציפי חוטובלי: אני חייבת להבין, רב שכונה זה תואר.

עתניאל שנלר: זה לא תואר, זה תפקיד, זה תפקיד עם משכורת מהמדינה ממש.

ציפי חוטובלי: אז כמה רבני שכונות יש במדינת ישראל?

עתניאל שנלר: הרבה, והם יהיו כאן ויציגו.

ציפי חוטובלי: מאות, אלפים?

אורי אורבך: 2,000?

עתניאל שנלר: לא יודע, את זה יגידו המומחים.

ציפי חוטובלי: מאות?

עתניאל שנלר: מאות.

עתניאל שנלר: אתן דוגמה, בלי להזכיר שמות, אבל האם יעלה על הדעת עקרונית, שרב עיר שאחראי על רבני שכונות, בנו יהיה רב שכונה והוא הבוס שלו?

עתניאל שנלר: מבחינת נוהל נורמלי במדינה מסודרת, האם דבר כזה יכול לקרות?

אורי אורבך: מה התשובה?

עתניאל שנלר: לא יודע, אנחנו נבחן את זה בישיבה רלוונטית.

עתניאל שנלר: אם תרצו, בשבוע הבא ביום רביעי אנחנו נבחן כמה דוגמאות ועוד כמה תופעות מעניינות, שמדינה מתוקנת לא יכולה להרשות לעצמה.

עתניאל שנלר: זה גם חילול שם השם.

עתניאל שנלר: עולם הרבנות, שוב במדינה היהודית צריך להיות נקי כפיים ובר לבב, שלא תהיה עילה לתקוף את עולם הרבנות.

עתניאל שנלר: על זה אנחנו נעבוד.

אורי אורבך: הנושא של הסמכת רבנות, רק הרבנות היא המסמיכה אנשים לרבנות?

אורי אורבך: אם מישהו בא לאיזה גדול תורה הקרוב למקום מגוריו - - -

קריאה: אתה מתכוון לרבנות האורתודוקסית, כמובן, בוודאי.

אורי אורבך: כן, אני דיברתי על גדולי תורה.

אורי אורבך: אם מישהו בא לגדול תורה, לראש הישיבה שלו, והוא מסמיך אותו - - -

עודד וינר: שאלה מצוינת.

עודד וינר: לרבנות המוכרת במדינת ישראל, שיכולה לשמש למשרה רשמית, חייבים לעבור – אין ספק שאולי מספר בלתי ידוע והרבה מאוד רבנים הוסמכו על ידי הישיבות.

עודד וינר: אלה שגדלים בעולם הישיבות ולא מחפשים איזושהי משרה ממשלתית כלשהי, או נניח לצורך העניין כאקוויוולנט כמו שאמרת במשרד החינוך בהוראה, שהתואר יוכר כתואר אקדמי, הוא חייב לקבל מהרבנות הראשית לישראל - - - אבל אני לא בטוח שלאותם גדולי ישראל, כמו שמופיעים בפרסומים שונים שאנחנו מכירים, יש תואר מהרבנות הראשית.

עודד וינר: הם למדו בישיבות וראש הישיבה הסמיך אותם.

אורי אורבך: אני מניח שיש כאלה, בוודאי מהוותיקים ומזקני גדולי התורה, שאולי לא ישבו בבנייני האומה ועברו את הבחינות, אבל יכול להיות מישהו שלימד בישיבה, הוא בן 40, 50 והוא רוצה עכשיו לזכות בתואר מהמדינה.

ציפי חוטובלי: רב של - - -

אורי אורבך: רב של שכונה, של עיר בדרך כלל, הוא צריך להתיישב כאחרון האברכים בבחינה ולעבור אותה?

עודד וינר: אכן.

עודד וינר: התואר של רב על פי חוק, קודם כל בכל גיל אפשר לקבל אותו.

עודד וינר: כמו שראינו בעמוד הראשון, הוא צריך להביא אישור על ארבע שנים של לימוד בישיבה או בכולל לאחר גיל 18.

ציפי חוטובלי: היה בג"ץ - - -

עודד וינר: מייד נגיד לילדים, בואו נתחיל עם המבוגרים.

עודד וינר: בכל אופן, הוא צריך להביא אישור שהוא למד ארבע שנים.

עודד וינר: ישנם גם היום רבים מאוד שלומדים בישיבות ומקבלים תואר בישיבות החרדיות, של עולם התורה, בלי לעבור דרך הרבנות הראשית.

עודד וינר: אין עם זה שום בעיה, הם יכולים להיות רבנים בקהילותיהם או בחוץ לארץ, זה לא שייך.

עודד וינר: כדי להיות רב שכונה או רב עיר, אין ספק שאתה צריך לקבל את הכושר ממדינת ישראל.

עודד וינר: כדי לקבל תואר רב, ישנו עוד הליך אחד, במיוחד לגבי רב עיר, כאשר מועצת הרבנות הראשית מכירה במישהו כגדול תורה.

עודד וינר: זה עונה על השאלה שלך, נניח מישהו שהיה ראש ישיבה 20, 30 שנה וצריך לאיזשהו צורך את הסמיכה הזאת.

עודד וינר: זה נעשה מאוד מאוד במשורה.

עודד וינר: אני לא יודע אם היה מניין של כאלה בשנים האחרונות.

עודד וינר: הדבר הזה נבדק בדקדוק רב, אם מישהו ראוי לתואר הזה, כי מבינים את הרגישויות, וזאת אפשרות שמצויה בחוק.

עודד וינר: לגבי הילד שעם כל הכבוד, אין ספק שלפחות לפי הדיווחים שאנחנו מקבלים הוא גאון אמיתי, כך נמסר לנו, שהבחור הזה הוא גאון אמיתי, אבל עם כל הכבוד, נדמה לי שלכנסת – אפילו אם מישהו יכיר את כל חוקי מדינת ישראל בעל פה, כולל החוק האנגלי וכולל החוק הטורקי, הוא לא יכול לבחור אפילו לפני היותו בן 18.

ציפי חוטובלי: זה לא דומה.

ציפי חוטובלי: לאורך ההיסטוריה כל גדולי ישראל מספרים נסים ונפלאות מגיל צעיר.

עודד וינר: אני גם סיפרתי עליו נסים ונפלאות.

אורי אורבך: הוא יכול לקבל בישיבה תואר - - -

עתניאל שנלר: אני יכול להגיד לכם באופן פרדוקסלי, למשל, להיות משגיח כשרות, על פי נהלים שהמשרד לשירותי דת, יחד עם הרבנות, מנסים עכשיו לקדם לצד חקיקה, לא יוכל להיות אדם גם לא בן 18, כי בגיל 18 הוא צריך ללכת לצבא, ואם לא לצבא, אז יילך בוודאי ללמוד יותר, שיהיה בקי יותר, ואחר כך ילך לעבודה.

עתניאל שנלר: דווקא השגחת כשרות, לא יוכל אדם להיות מוסמך לכשרות, אלא בגיל יותר מבוגר.

עתניאל שנלר: לכן צריכים לקחת בחשבון גם את העניין הזה.

אורי אורבך: אז הילד ייקח את האוטו וייסע למקום אחר.

עתניאל שנלר: רב זה לא רק מקצוע, רב זה גם מעמד עם משמעות של אוטוריטה, ולא רק ידע.

עודד וינר: זה מכלול שלם, ילד בן 14 יכול להיכנס - - -

עתניאל שנלר: תהליך הערעור.

עודד וינר: כפי שאמרנו, ושימו לב מה שכתוב שם, ניתן יהיה להגיש ערעור על תוצאת המבחן, אך ורק בהתאם לכללים שנקבעו לנושא על ידי ועדת הבחינות.

עודד וינר: בדיקת הערעור תהיה כרוכה בתשלום, ולא בכדי.

עודד וינר: קודם כל, כמו שאמרתי לכם, מחר אנחנו יושבים עם ועדת הבחינות לדיינים, ביום שני - ועדת הבחינות לבוחנים.

עודד וינר: זה נושא מאוד לא פשוט, כי אנחנו חושבים שעד היום התהליך – כפי שאמרתי לכם, ישנם חילוקי דעות לא פשוטים בעניין הזה, כי אנחנו עובדים בצורה מאוד נקייה בעניין הזה; ואני אומר עוד דבר, היום כמעט באופן אוטומטי, אם התהליך יהיה זמין, כל אחד יגיש ערעור.

עודד וינר: הרי כולם סמוכים ובטוחים שהם עברו את המבחן, אז כל אחד יגיש ערעור ללא שום בעיה, ולכן צריכים איזשהו ממד של מגבלה, אני לא רוצה להגיד הרתעה, אבל מגבלה שלא כל אחד יכול כלאחר יד להגיש ערעור.

עודד וינר: אז קודם כל ברור שזה כרוך בתשלום, כיוון שאם אכן יוחלט על בדיקה נוספת, היות ומדובר פה על משק סגור, הוצאה מותנית בהכנסה, כל מערך הבחינות זה הוצאה מותנית בהכנסה.

עודד וינר: אין לנו תקציב מיוחד לצורך הדבר הזה, זה אמור לכסות את עצמו.

עודד וינר: לכן, ברגע שיוגש ערעור, ואנחנו צריכים לתת את זה לבודק נוסף, מטבע הדברים צריכים לשלם עבור הבדיקה הזו, ולכן זה יהיה כרוך בתשלום.

עודד וינר: אולי מישהו יחשוב פעמיים על העניין הזה, למרות שכולם אומרים: בטח, הוא עבר את המבחן כידוע.

עודד וינר: לאחר שני בוחנים, אם יש יותר מ-10% פער ביניהם, נותנים לבדיקה נוספת של אותם בוחנים, ואם הם לא הגיעו לעמק השווה, נותנים לבודק שלישי.

עודד וינר: האם מעבר לזה הוא צריך - יחליטו הגדולים, ואנחנו נמלא את החלטתם.

יובל חיו: כלומר, עדיין ההוראה הזו היא מותנית.

עודד וינר: כמו שאמרתי, אנחנו ממשיכים לעדכן את הדבר הזה.

עודד וינר: זה הסעיף היחיד, שלמעשה עדיין לא הוחלט סופית לגביו.

ציפי חוטובלי: מה הממוצע של תהליך סמיכה לרבנות?

ציפי חוטובלי: כמה שנים?

עודד וינר: אל"ף, כמובן, כמו שאת רואה, מדובר פה לפחות בארבע שנים אחרי ישיבה, כלומר: זה לאחר גיל 18 או לאחר צבא וכן הלאה.

עודד וינר: זה משך הלימודים פרלימינרי לפני שאתה יכול לגשת לבחינות.

עודד וינר: המבחנים עצמם – אדם ניגש לבחינה או לבחינות הקלות, לשתי בחינות בשנה.

עודד וינר: אני מעריך סדר גודל של בין שנתיים לארבע, חמש שנים, אם הוא עושה את זה ברצף, שהוא יכול לסיים את התהליך.

ציפי חוטובלי: יש מכוני הכשרה, שכל עניינם להכשיר אנשים למבחנים האלה?

עודד וינר: בהרבה מאוד מהכוללים, יש כוללים שלומדים תורה לשמה נטו, ויש כאלה, oriented מה שנקרא, לא מעניין אותם, ויש הרבה מאוד ישיבות, ישיבות גבוהות ומכוני הכשרה שלומדים תורה לשמה, אבל מה אכפת להם ללמוד מפה ומשם, אז בין השאר הם לומדים לכיוון של אותם סעיפים, אותם מקצועות, אותם תכנים שהרבנות הראשית מבקשת לצורך הבחינה.

ציפי חוטובלי: נגיד ששכנעת אותי בעניין הזה של ה-18, שזה בסדר, זה סביר – ברגע שבחור נכנס לשיעור א', למה שלא יעבור כחלק מההכשרה, אם הוא רוצה להיות רב?

ציפי חוטובלי: למה אתם נותנים את זה בארבע שנות לימודי ישיבה?

עודד וינר: להבדיל, דיברנו על האקדמיה, למה האקדמיה דורשת שלוש שנים כדי לתת את התואר?

ציפי חוטובלי: אבל כשהוא מסיים ארבע שנות לימודי ישיבה, הוא לא יכול להיות במקביל כבר רב.

עודד וינר: לא, כיוון שאיך אמר היושב-ראש?

עודד וינר: רב זה לא מקצוע, רב זה מכלול.

עודד וינר: זאת בגרות נפשית, זה לימוד, זה מוסר, זה הכול.

עודד וינר: אתה רוצה שאדם יתגבש בתוך עולמה של תורה, בתוך עולם הלימוד.

עודד וינר: זה לא שלמדתי, קיבלתי אישור ויש לי רישיון נהיגה ואני יכול להתחיל לנהוג.

ציפי חוטובלי: לא, אבל בסוף זה כן עניין של ידע.

ציפי חוטובלי: אני פשוט חושבת על הרבה תלמידי ישיבת הסדר, שרוצים בשלב מסוים להיכנס לעולם הרבנות, אפילו כסוג של ידע בסיס שאדם רוצה שיהיה לו.

ציפי חוטובלי: כשאדם נכנס לעול המשפחה, סוג הלימוד הזה לא מסודר.

ציפי חוטובלי: הוא דורש הרבה משמעת עצמית, לא כל אדם יכול לעזוב את חייו בגיל 27 ולהיכנס לכולל ולהתחיל ללמוד לרבנות.

ציפי חוטובלי: למה אי אפשר במסגרת הישיבות, הישיבות הגבוהות, ישיבות ההסדר, כן לעבור את תהליך ההכשרה לרבנות?

ציפי חוטובלי: מדובר במבחנים ארוכים.

עודד וינר: הם עברו את תהליך ההכשרה, ואת תהליך הבחינות עצמו הם עושים בתום איזשהו תהליך גיבוש מסוים.

עודד וינר: אני מניח שאת לא מצפה, כאשר מי מאתנו יבוא לרב, שהוא יגיד: רגע, מה השאלה?

עודד וינר: הוא יפתח גוגל ויסתכל: רגע, חשמל בשבת?

עודד וינר: ויתן לך את התשובה מהמחשב.

עודד וינר: ברור שאתה מצפה לאיזושהי בגרות, מכלול, פרספקטיבה רחבה.

ציפי חוטובלי: בחור בן 25 יכול להיות בוגר מאוד.

עודד וינר: ברוב המקרים הוא יכול גם להיות בן 22, ברגע שהוא למד.

עודד וינר: אגב, בישיבת הסדר זה מוכר לו לצורך הלימוד, אז עם תום לימודיו בישיבת הסדר, הוא יכול אחרי זה להתחיל לגשת בהליך הבחינות.

עודד וינר: באמת הבחינות הקלות, אמרתי שיש בחינות קשות יותר וקלות יותר, רובן מתחילות בהליך מייד לאחר תום לימודיהם, ואז מעלים בקודש מה שנקרא.

עתניאל שנלר: אני רוצה לומר לך, חברת הכנסת חוטובלי, שאילו אני כאדם פרטי לטובת העניין, הייתי צריך להחליט מתי יכול להיות אדם מוסמך לרבנות, אני מניח שהספרה המקדימה שלוש היתה המינימום שבמינימום שיכולתי להעלות על הדעת, כי אם רב זה ידע, אז אני אפתח ספר או אינטרנט.

עתניאל שנלר: אם רב זה דמות מנהיגה, אני חושב שהבשלות היא לא מדד רק של ידע תורני – ידע בדברים אחרים.

עתניאל שנלר: לפי דעתי, אדם בעל משפחה, יש לו היבטים נוספים שראוי שיישא אתו.

ציפי חוטובלי: יש אנשים שבגיל 23 - - -

עתניאל שנלר: לכן אני חושב שזה קצת זילות של המונח רב.

אורי אורבך: גם חברי כנסת – 35.

עתניאל שנלר: אני פחדתי שיזרקו אותי, אבל אני לא חושב - - -

אורי אורבך: ראש ממשלה יכול להיות בגיל 24.

עתניאל שנלר: הכנסת צריכה לייצג את כל שכבות העם, באמת לייצג את הכול, אבל אני חושב שיש מהות לגילו של רב, לדמותו של רב, לא בעל הידע.

ציפי חוטובלי: אני יודעת שהמושג הזה כבר הולך ומתרחק מאתנו, אבל בגרמניה, כשכל רב היה דוקטור, מדובר היה באנשים שבגיל מאוד צעיר רכשו גם את הדוקטורט שלהם וגם את הרבנות שלהם, וזה היה חלק בלתי נפרד.

עתניאל שנלר: אני מסכים אתך.

עתניאל שנלר: אם יש בחור בן 22 שיהיה גם רב וגם דוקטור בגיל 22, אני אתך, אבל האקדמיה לא תאפשר לו להיות דוקטור בגיל 22, ובצדק, כי כדי להגיע לדוקטורט, הוא צריך לעבור אי אלו דברים, גם אם הוא גאון גדול.

ציפי חוטובלי: אין בעיה, אני פשוט חושבת על האטמוספירה.

ציפי חוטובלי: אדם, כשהוא בתקופת שנות הישיבה שלו – והרבה אנשים לא עוברים את חמש, שש שנות הלימוד בישיבה, והם עדיין יכולים להיות בעלי הכשרה של רבנים, ואחר כך הם רוצים ללמוד לצורך העניין תואר אקדמי, הייתי רוצה שהתואר הזה שנקרא רב, יירכש במהלך התקופה שם בישיבה, ולא בתקופה שהם הלכו לאוניברסיטה, ואז הם לומדים את זה על הדרך.

ציפי חוטובלי: להפך, שזה יהיה מתוך אטמוספירה של לימוד ישיבה.

אוריאל גנזל: רציתי לפתוח בדברי שבח גם ליושב-ראש וגם לרבנות על התהליך המדהים בזמן יחסית קצר מאוד, שהוא בעיניי לא פחות ממהפכה, הכרזה על מהפכה וביצועה.

אוריאל גנזל: כמי שעבר את המבחנים לפני הנהלים הללו, זה באמת שבח גדול, וכמי שקצת סייעו בנושא הזה, כל הכבוד בכל מובן שהוא.

עתניאל שנלר: אני חייב לעצור אותך, הרב גנזל ולומר, אני רוצה שהציבור יידע שאתה רב ברבני צהר, ואתם עוסקים בסיוע לחברי הכנסת בלימוד ההיבטים היהודיים בתהליכי החקיקה.

עתניאל שנלר: אני יכול לומר לציבור, שאני נעזר בתהליכי החקיקה שאני עושה בתחומים אחרים שלא קשורים בכלל ליהדות, בתחומים אחרים, בתחום מסים, על ההיבטים היהודיים שבהקשרים הללו, כי אנחנו מדינה יהודית, על אף שחלק מאתנו מפחדים היום להגיד.

עתניאל שנלר: אנחנו מדינה יהודית, ציונית ודמוקרטית – כן, כך כתוב במגילת העצמאות.

עתניאל שנלר: הקטע שבמדינה יהודית אנחנו נעזרים ברבני צהר, באמצעות הרב גנזל וצוותו.

עתניאל שנלר: תודה על הסיוע שלכם.

אוריאל גנזל: רציתי להציע איזושהי הצעה, שאולי תקטין קצת את המוקד של הדילמה בהקשר של הערעור.

אוריאל גנזל: לו היתה ניתנת בחינה פתורה באתר האינטרנט של הרבנות, ממילא אדם שרוצה לערער היה שואל עצמו: רגע, יש בחינה פתורה, אני יודע מה התשובה הנכונה, ואז אני יכול לשאול עצמי האם יש לי טעם לערער או אין לי טעם לערער, מה גם שדובר קודם על הגדלת תורה ולהאדירה ולומר לאדם שנכשל, לא רק למקד אותו ולומר: אלה הסעיפים שנכשלת, אלא ממש לאפיין לו: הנה, אתה רואה?

אוריאל גנזל: זה מה שהיה צריך להיות, לך ולמד את הדבר הזה.

אוריאל גנזל: בסך הכל זה לא דבר מסובך, בחינה פתורה כדרך הצגה.

אוריאל גנזל: אגב, זה יכול להועיל גם לתלמידי הדורות הבאים, שילמדו ויראו שיש בחינה פתורה.

עתניאל שנלר: אני הצגתי את השאלה הזאת לרב מזרחי.

עתניאל שנלר: אני רוצה לציין את שבחו, כמנהל מחלקת הבחינות.

עתניאל שנלר: אולי הרב יענה לנו את התשובה לשאלה.

רפאל מזרחי: אני חושב שבדקנו את זה.

רפאל מזרחי: אני לא זוכר לאיזה מסקנה הגענו.

רפאל מזרחי: אמרנו שנבדוק את העניין הזה.

עודד וינר: לא, התשובה היא מאוד ברורה.

עודד וינר: כמו שאמרנו, אנחנו לא רוצים רב אינטרנטי, במפורש לא.

עודד וינר: אני אומר שהיו מקרים בשנים עברו, מה שנקרא מבחני היכל שלמה, זאת אומרת: אנשים לקחו מבחנים של הרבנות הראשית, הכינו חוברת - - -

אוריאל גנזל: יש ספרים כאלה שנמכרים בשוק, את זה לא תשנה.

אוריאל גנזל: את זה לא תשנה, הספרים הללו קיימים.

עודד וינר: לכן, כמו שאתה בוודאי יודע, ישנם סעיפים וישנם נושאים, שטווח השאלות הוא יחסית מצומצם.

עודד וינר: יש שם נושאים רחבים.

עודד וינר: במקום ללמוד, אנשים יתחילו להשליך ממבחן למבחן.

עודד וינר: מלבד זאת, אנחנו רוצים לימוד עצמי.

עודד וינר: שילך לישיבה, ילך לכולל, יעבור על זה עם ראש כולל, יעברו על השאלות.

עודד וינר: אני רוצה שימשיך ויתעמק בעניין הזה.

עודד וינר: הוא יתחיל ללמוד, ובמבחן הבא יגיד שהיתה שאלה קצת דומה.

עודד וינר: אנחנו מכירים את העם היהודי – הרי שם בשאלה הזאת היתה מילה דומה, והיות ועניתי אותה תשובה משם, למה פה לא קיבלתי את מלוא הנקודות וכן הלאה.

עודד וינר: לא זו המטרה.

עודד וינר: אמרנו שרבנות זה לא מבחן באוניברסיטה.

עודד וינר: הרעיון היה ששקלו אותו ושללו אותו על הסף בגלל הסיבות האלה, כדי שזה לא ייהפך לטכני.

אוריאל גנזל: אז אולי כאפשרות ביניים, אני אלך לקראת מה שאתה אומר, לפחות בנקודות שאומרות: כשעונים על השאלה הזאת, יש להתייחס לאחד, שניים, שלוש.

אוריאל גנזל: לפחות אדם יכול להבין שלא התייחס לנושא הזה.

אוריאל גנזל: אני אומר את זה גם בהקשר של הערעור.

אוריאל גנזל: אם אדם היה יודע לא את התשובה המלאה - - -

עודד וינר: זה מה שביקש היושב-ראש במסגרת הדיונים, שנבחן יידע לפני המבחן את הנושאים, את התכנים.

אוריאל גנזל: לא, על הנושאים - - -

עודד וינר: לא, נמקד את השאלות.

אוריאל גנזל: לא, התכוונתי בתשובה לשאלה אם היו במסגרת המבחן הפתור הלא שלם, לא כמו שאתה אומר כדי שאחר כך יעשו העתק והדבק, ישלחו לכם את זה במייל וזהו - לפחות הנקודות המרכזיות שיש להתייחס אליהן במסגרת התשובה הספציפית, אולי זאת איזושהי אפשרות ביניים, ואני אומר את זה גם בהקשר של הערעור.

אוריאל גנזל: אדם לפחות יידע שלא התייחס לזה ולזה.

קריאה: זאת שאיפתנו, זה מה שכתבנו בתקנות.

קריאה: הרי זה מה שבדף ההוראות.

עודד וינר: דבר שני, אנחנו גם מכירים תופעה נוספת.

עודד וינר: ישנם אנשים באמת בעלי ידע עצום.

עודד וינר: הם נשאלים שאלה, שמספיק יש שם נקודות או מילות קוד - - -

אוריאל גנזל: לא התכוונתי לדף השאלות, התכוונתי לפתרון.

עודד וינר: אז אני אומר לך בעיקרון, במבחן עצמו מתחיל לכתוב את כל הידע המצטבר אצלו, חצי גמרא.

עודד וינר: כשהוא מגיע לתשובה, אתה כבר לא יודע מה הוא רצה.

עתניאל שנלר: אז ראוי שייכשל.

עודד וינר: ציטט שלושה, ארבעה עמודי גמרא בעל פה וכתב אותם שם.

עודד וינר: כל הנקודות בפנים, אבל הוא לא ענה לשאלה.

עודד וינר: לכן הנושא הזה עדין, ומחברי השאלות הם אנשים משכמם ומעלה, ואנחנו משתדלים למקד את הדבר הזה.

עודד וינר: אין בעיה להעלות את הדבר פעם נוספת לדיון ולמחשבה, כי אנחנו לא קופאים על שמרינו, כפי שאתה רואה, אבל בעיקרון אלה היו הקווים המנחים.

עתניאל שנלר: תודה.

עתניאל שנלר: עוד הערות למבחני הרבנים, ואחר כך נעשה איזה brief קצר על נושא הדיינות, כי יש שם כמה שינויים.

עודד וינר: רק הערה אחת לגבי מה שאמרת קודם.

עודד וינר: בלי לדעת כיוונת, החוק למשל אומר, שרב עיר לא יכול להיות למטה מגיל 30.

עתניאל שנלר: בוודאי, גם רב ראשי אני מקווה לא יוכל להיות מתחת לגיל 20.

עודד וינר: לא, אמרתי את הספרה שלוש.

עתניאל שנלר: מובן.

יובל חיו: משרד מבקר המדינה ישמח לקבל עדכון על ההחלטה הסופית בנושא של הערעור.

יובל חיו: זה נוגע גם לתלונות שמגיעות למשרדנו, כולל הסדרי הערעור שנקבעו בסופו של דבר.

יובל חיו: אני מבין שעומד להתקיים דיון בנושא הזה.

עודד וינר: בשמחה.

עתניאל שנלר: זה יהיה חלק מהסיכום, אנחנו נתייחס לזה, ותודה על ההערה.

אפרים ישראל וונדי: אני העוזר של חבר הכנסת יעקב כ"ץ.

אפרים ישראל וונדי: אני התחלתי להיבחן במבחני הרבנות בבניין הרבנות.

אפרים ישראל וונדי: בעזרת השם, המבחן הנוסף יתקיים ביום שני.

אפרים ישראל וונדי: קודם כל, יש שיפור עצום.

אפרים ישראל וונדי: גם במבחן האחרון היה שיפור עצום, היתה אפשרות לשלם באינטרנט, אפשרות לתת משוב, הרבנים נשארו שם הרבה יותר זמן, באמת יישר כוח גדול.

אפרים ישראל וונדי: אני רוצה להעלות שתי נקודות, שיכול להיות שעלו כאן, בקצרה אבל שעדיין מצריכות שיפור.

אפרים ישראל וונדי: דבר ראשון, את הנושא של האינטרנט אפשר לפתח ולשכלל.

אפרים ישראל וונדי: אני חושב שהרבנות רוצה לעשות את זה וזה כלי מאוד יעיל ושימושי להירשם ולראות את התוצאות.

אפרים ישראל וונדי: שנית, באשר לניסוח השאלות ומאיפה מגיעות השאלות, גם את זה אמנם אמרתם שאתם רוצים לשפר.

אפרים ישראל וונדי: אלה שתי נקודות שאפשר לשפר אותן.

אפרים ישראל וונדי: החומר שממנו נלקחות השאלות, לא תמיד החומר נמצא בשולחן ערוך או טור ונושאי כלים פרופר.

אפרים ישראל וונדי: לפעמים זה נמצא בספר, ספר - לפעמים זה בספר האחרון שהבוחן קשור אליו.

אפרים ישראל וונדי: מי שלא נחשף לספר הזה, גם מי שעבר על הרבה מהאחרונים, לא תמיד יידע את התשובה.

אפרים ישראל וונדי: אני יכול להביא דוגמאות ממבחנים קודמים.

אפרים ישראל וונדי: דבר נוסף זה עניין של הפרסום של איזה מן ועדה כוללת, שתשב על שאלות לפני כן, כדי לבדוק שהשאלות מתאימות לחומר הלימודים.

עתניאל שנלר: עברנו על זה בתחילת הדרך.

עתניאל שנלר: בוודאי היית עסוק, הגעת רק אחר כך.

עתניאל שנלר: דנו בזה.

עתניאל שנלר: תודה, ההערה חשובה.

עתניאל שנלר: אנחנו עוברים לנושא דיינות, לחדד את ההבדלים בין הדיינות לבין הרבנים, כי זה דבר אחר לגמרי.

עודד וינר: כפי שאנחנו רואים, הנושא של הדיינות הוא נושא הרבה יותר מורכב.

עודד וינר: דיין הוא באמת במעמד הגבוה ביותר, הנכבד ביותר.

עודד וינר: מבחינת החוק הישראלי הוא מקביל לשופט, ולכן גם משך הלימוד הנדרש הוא ארוך הרבה יותר.

עודד וינר: מדובר על תשע שנות לימוד, ומלאו לו לפחות 27 שנה, כך שהגישה ההתחלתית בהחלט מכבדת את המעמד, מכבדת את התואר.

עודד וינר: יש לנו שני מועדים בשנה.

עתניאל שנלר: לפי מה שכתבתם, יש שלוש פעמים בשנה בחינות: חשוון, ניסן ואב.

עודד וינר: נכון, גם פה הוספנו בגלל הלחץ בבקשות.

עודד וינר: גם פה היו לנו בעבר שני מועדים, הרבה שנים קודם היה פעם אחת בשנה ואפילו בשנתיים.

רפאל מזרחי: דיינות זה מבחן אחד בשנה, אין מועדים נוספים.

עודד וינר: אבל יש מועדים.

עתניאל שנלר: יש שלושה מועדים, כל פעם זה נושא אחר.

רפאל מזרחי: כן, ברבנות זה שלוש פעמים בשנה "יראה כל זכורך".

עתניאל שנלר: פעם בשנה במועד אב יש אבן העזר, חושן משפט חלק ג' ופעם בשנה במועד ניסן חושן משפט חלק ב'.

עתניאל שנלר: במועד חשוון, בחודש הזה חושן משפט חלק א' וניסוח פסקי דין.

עודד וינר: אז החודש הזה, רק לשם דוגמה, למניינם ב-14 באוקטובר יש 117 נבחנים בחושן א', ב-17 באוקטובר יש 36 נבחנים בחושן ב', ב-19 באוקטובר יש 55 נבחנים בחושן ג' ובשביעי בנובמבר יש 36 נבחנים באבן העזר, סך הכל 244 נבחנים לדיינות.

עודד וינר: רק כדי שנקבל את הפרופורציה, היו שנים שבשנה נגשו 20 נבחנים, אני מדבר על 20, 30 שנה אחורה.

עודד וינר: היו 20 נבחנים לדיינות.

עודד וינר: אנחנו מדברים על פי 10 נבחנים, ברוך השם.

עתניאל שנלר: אמרת שזה כמו עורכי הדין, שופטים.

עודד וינר: לא אני אמרתי, חס וחלילה.

עתניאל שנלר: "שופטים ושוטרים תתן לך בכל שעריך", אז בכל שער יש שופט ויש דיין.

עתניאל שנלר: על כל פנים, מה שחשוב בקטע הזה – ואת זה אני רוצה לומר גם לפרוטוקול, כי זה נושא מאוד מאוד מהותי – שללמוד לדיינות לוקח הרבה שנים, זה מאוד מורכב.

עתניאל שנלר: אותם מקומות המכשירים לדיינות, ובהערה של חברת הכנסת חוטובלי איפה מכשירים לדיינות, יש ממש מכונים וכוללים לדיינות.

ציפי חוטובלי: כן, את זה אני יודעת.

עתניאל שנלר: כאן תהליך התכנון הוא סופר חשוב.

עתניאל שנלר: סיפר לנו בוועדה הקודמת אדם שלמד אבן העזר והיה מוכן וכולי, אבל לא היתה בחינה באותה שנה.

עתניאל שנלר: שנה וחצי אחר כך הוא היה צריך לחזור מחדש ולרענן את הזיכרון מה הוא למד באבן העזר.

עתניאל שנלר: אותו דבר לגבי אדם שהיה אמור לקבל משרת רב, אבל לא הגיעו התוצאות של הבחינות, אז הוא הפסיד שנת עבודה.

עתניאל שנלר: הוא פשוט הפסיד שנת עבודה.

עתניאל שנלר: לכן לקביעה הזאת יש גם חשיבות תכנונית מאוד מאוד מהותית.

עודד וינר: אם אנחנו רואים בעמוד 3, גם ציוני הבחינות הם גבוהים באופן משמעותי מציוני הבחינות לרבנות.

עתניאל שנלר: פחות מ-75%, הוא לא עבר.

עודד וינר: אכן.

רפאל מזרחי: החידוש הגדול שזה בכלל באחוזים.

רפאל מזרחי: זה לא היה בעבר.

עתניאל שנלר: זה מדיד, זה נהדר.

עתניאל שנלר: אנחנו מדינה מתוקנת, זה לא מחליט מישהו כי הוא חבר שלו, קרוב שלו, או בן-משפחה שלו.

עתניאל שנלר: זה מדיד.

עתניאל שנלר: 75% לא עבר, 76% יהיה דיין, יופי.

עודד וינר: לגבי שאר הדברים - -

עתניאל שנלר: תהליך הבדיקה הוא שונה.

עודד וינר: תהליך הבדיקה הוא שונה בשני דברים: אל"ף – 120 יום עד שהבחינות יימסרו לנבחנים, וזה משתי סיבות, ראשית שארבעה בודקים כל מבחן.

קריאה: שלושה.

עודד וינר: עד היום היו ארבעה, עכשיו אנחנו מדברים על הורדה לשלושה, כדי לקצר תהליך.

עודד וינר: על פי חוק זה שלושה.

עודד וינר: עד היום היו ארבעה.

עודד וינר: אני יכול להגיד לכם שלפני שנתיים היו חמישה.

עתניאל שנלר: כמה בוחנים יש סך הכל?

עתניאל שנלר: כמה דיינים בודקים?

עודד וינר: היו לנו שבעה.

קריאה: שישה ואחד נפטר.

עתניאל שנלר: היו שישה ואחד נפטר, וגם בעקבות המלצתך אנחנו בעיצומו של מכרז להוסיף עוד כמה דיינים בודקים.

עתניאל שנלר: אני רוצה להעיר עוד פעם, שחברי הכנסת והציבור יידעו, שהיתה שאלה קשה מאוד האם דיין כדיין זה תפקידו לבדוק מבחנים, כאשר אתה שומע שיש עומס גדול על בתי הדין לגמור את פסקי הדין וכולי.

עתניאל שנלר: אני סברתי בישיבה הקודמת, שאולי לא צריכים להיות דיינים בפועל.

עתניאל שנלר: יש אנשים מוסמכים לדיינים, ותיקים, אולי פורשים, גמלאים, הם יבדקו.

עתניאל שנלר: התייעצתי עם דיינים, ואני מוכרח לומר שהשתכנעתי שדווקא טוב שהדיינים יבדקו את הבחינות, והסיבה היא מאוד פשוטה.

עתניאל שנלר: הדיין, אחרי שהוא נכנס לעבודה, הוא נמצא פחות או יותר בנושאים די רוטיניים והוא די קבור בתוך ערימת הטיעונים וכתיבת פסקי הדין שלו.

עתניאל שנלר: כאשר הוא נדרש לבדוק בחינות, הוא מרענן ומחדש גם את הלימוד העצמי שלו.

עתניאל שנלר: בהקשר הזה יש כאן רענון חשוב.

עתניאל שנלר: יותר מזה, הלכתי לשאול שופטים, עד כמה הם עוסקים בעולם המסודר מחוץ לכותלי בית המשפט.

עתניאל שנלר: מסתבר ששופטים יכולים להיות מרצים באקדמיה, לכתוב ספרים, זאת אומרת: יש להם יכולות לרענן את הידע שלהם דווקא במסגרות אחרות, ולכן טוב שדיין ייצא מזה.

עתניאל שנלר: למה אני הארכתי בתיאור הזה?

עתניאל שנלר: משום שכאשר אנחנו מצד אחד אומרים: כן, דיין ראוי שגם יעסוק בלימוד העצמי ויהיה בוחן; מצד שני אנחנו יודעים שיש עומס על בתי דין, המשמעות היא אולי להרחיב קצת יותר את מעגל הדיינים על מנת אכן לבדוק, אבל בפחות עומס על הדיין, כי אם יש עלייה כזאת מרשימה - 244 מבחנים וחמישה דיינים, כל מבחן נבחן על ידי שלושה, אתם מבינים שהדיין מפסיק לעבוד, הוא רק בוחן, ויש לו 120 יום עד שיציגו את התוצאות.

עתניאל שנלר: לכן נדמה לי שזה עקב אכילס דווקא בסעיף הזה לאור ריבוי הנבחנים הדיינים.

עתניאל שנלר: לכן אני חושב שבנושא הזה צריך לא לראות אם יחסר; יחסר, זה ברור שיחסר, לכן צריך לצאת עכשיו למכרז, להרחיב את המאגר.

עתניאל שנלר: נדמה לי שזה חלק מהלקח.

אורי אורבך: יש הבדל בתשלום לבוחנים?

עודד וינר: כן, כן.

עודד וינר: הם מקבלים קצת יותר, כיוון שאם ניקח גם את עצם המבחן, המבחן לרבנות זה חמש שעות וחצי, והמבחן לדיינות זה שבע שעות וחצי.

אורי אורבך: לא, לא מבחינת סוג הבחינה, אלא סוג הבוחן.

עודד וינר: כן, בהחלט.

אורי אורבך: אם הוא דיין פעיל, אם הוא דיין - - -

עודד וינר: לא, הקריטריון המינימלי זה שהוא חייב להיות דיין בבית הדין הגדול, מכהן או בדימוס.

אורי אורבך: אבל התשלום הוא פר בחינה?

עודד וינר: התשלום הוא פר בחינה.

אורי אורבך: לא, איך זה עובד?

אורי אורבך: אדם שהוא עובד מדינה, נכון?

אורי אורבך: הוא דיין.

עודד וינר: אין בעיה, הוא מקבל אישור.

עודד וינר: הוא חייב לקבל אישור לעבודה נוספת מנשיא בית הדין הרבני ומשר המשפטים.

עודד וינר: הוא חייב לקבל אישור לעבודה נוספת, והעניין של תיאום המס זה עניין פרטי שלו.

אורי אורבך: לא, אבל אם הבוחנים יהיו נגיד דיינים בדימוס או אחרים, כאלה שיש להם הסמכה לדיינות אבל אינם דיינים בפועל, האם זה משנה מבחינת גובה התשלום?

עודד וינר: לא, גם פה כמו בשיטת המאגר המכרזי, על ידי המדינה נקבע תשלום, ואתה צריך להציע כדיין את ההנחה שאתה מוכן לתת עבור בדיקת מבחן, ובאמת יש מקרה שאחד הדיינים הגיש הצעה מאוד זולה, למרות שהוא במעמד מאוד גבוה – כנראה הוא לא בקי בעולם הפיננסי כמו שהוא בקי בעולמה של תורה, והוא בודק ב-20%, 30% יותר זול מבודקים אחרים.

ציפי חוטובלי: בכל אחת מהבחינות יש - - -

עודד וינר: לא, בבחינה לדיינות – זאת שאלה אם זה בתחילת התהליך או בתום התהליך.

עודד וינר: המגמה היא עכשיו לעבור לתחילת התהליך כדי לעשות את הסינון מראש, אבל יש מה שנקרא קודם כל התאמתו, כמו בשופטים, האם הוא מתאים באופיו להיות דיין, ובסוף התהליך יש עניין של בחינה בעל-פה, לראות שהוא עבר.

רפאל מזרחי: הגענו למסקנה, בקשר לדיינים המכהנים, שצריך את השילוב של שניהם, דיינים בדימוס ודיינים בפועל.

רפאל מזרחי: מדובר באנשים ותיקים.

עתניאל שנלר: אז כל בחינה מקבלת שיבוץ כזה וכזה בתמהיל?

רפאל מזרחי: אנחנו משתדלים לעשות את זה, קודם כל שיש דיינים ותיקים, כמובן, ולא הדיינים החדשים.

עתניאל שנלר: לא, זה דווקא נשמע טוב.

רפאל מזרחי: אבל אנחנו נשתדל גם לעמוד על הנקודה הזאת לפחות בכל הרכב בוחנים.

רפאל מזרחי: השילוב הזה חשוב מאוד, לפי דעתי.

עתניאל שנלר: אני רק רוצה להשלים את התמונה לחברים ולפרוטוקול.

עתניאל שנלר: אחרי שאדם גמר את המבחנים הללו, הוא בעצם מחזיק נייר, שאין לו מה לעשות אתו בגדול, כי מספר הדיינים במדינת ישראל הוא מצומצם מאוד, הוא נמדד בעשרות מעטות, ומספר בעלי כושר לדיינות רבים מאוד.

עתניאל שנלר: לכן ההצלחה כאן כל כך חשובה, כי בסוף בוועדה למינוי דיינים בוחנים גם את אישיותם, התאמתם, הבחינות, הסדנה וכל זה לפני השיבוצים עצמם.

עתניאל שנלר: נכון לעכשיו, בפנינו עומדים מינויים של תשעה דיינים חדשים, אני מקווה שתוך חודש ימונו אותם תשעה דיינים, מתוך מאגר של למעלה מ-100 מועמדים, זאת אומרת: השוק הוא מצומצם מאוד, אז צריכים לקחת בחשבון שזה צריך להעלות את הרמה של הדיינים, וטוב שכך.

עתניאל שנלר: לכן זה מסוג הדברים, שאיננו בקטגוריית הרבנים, כי זה מסלול אחר לגמרי, מצומצם מאוד, יוקרתי מאוד, אחראי מאוד, כמו רב כמובן וכולי.

עתניאל שנלר: גמרנו את הנושא הזה.

עתניאל שנלר: הערות נוספות?

עתניאל שנלר: אנסטסיה מיכאלי: אם אותו דיין שעבד הרבה מאוד שנים ויש לו ניסיון רב, על פי הבדיקות שנערכות לא פועל על פי הדין וההלכה ועושה כמה טעויות, ויש כמה תיקים שהוא בכוונה מכשיל, איך מטפלים בנושא הזה?

עתניאל שנלר: זה אמנם לא שייך לדיון הזה, אבל השאלה - - -

עתניאל שנלר: אם את שואלת אותי כחבר ועדה למינוי דיינים, אני אתן לך תשובה אחת.

עתניאל שנלר: אם את שואלת את הרבנות, ניתן לעודד לענות.

אנסטסיה מיכאלי: את הרבנות, כי אלה גם בחינות לרבנות.

אנסטסיה מיכאלי: האם רב שעובד הרבה מאוד שנים, צריך לעבור עוד בחינות?

אנסטסיה מיכאלי: כמו רישיון שאדם מקבל, ואחרי חמש שנים בודקים עוד פעם האם הנהג נוהג טוב.

אנסטסיה מיכאלי: אמנם זאת אולי השוואה לא נכונה, אבל עדיין - - -

עתניאל שנלר: עורך דין נבחן?

עתניאל שנלר: רופא נבחן?

אנסטסיה מיכאלי: זאת שאלה מצוינת, אבל ברגע שאדם טועה בדרך, איך מתייחסים לנושא הזה?

עודד וינר: בוא נבדיל, רב ודיין, כמו שאמר יושב-הראש, אלה מערכות שונות.

אנסטסיה מיכאלי: אני מדברת על הדיין.

עודד וינר: לכאורה, זה לא שייך אלינו, כיוון שיש בתי דין רבניים.

עודד וינר: זאת מערכת נפרדת, יחידת סמך נפרדת, תחת משרד המשפטים, זה לא תחום האחריות שאני מופקד עליו, אבל אני אענה לך בגדול.

עודד וינר: בגדול, אם יש תלונות על דיין כלשהו, בין על סחבת בתיקים, בין כפי שאמרת שהוא לא פוסק כראוי או מה שלא יהיה, קודם כל יש היום נציב תלונות לשופטים ודיינים.

עודד וינר: יש נציבות של תלונות, אפשר להתלונן, ומתייחסים לזה מאוד מאוד ברצינות.

עודד וינר: אני יודע שהדיינים לוקחים מאוד ברצינות את הפניות מטעם הנציבות.

עודד וינר: אגב, יש כ-110 דיינים פעילים היום בסך כל במערכת.

ציפי חוטובלי: 110 דיינים פעילים היום?

עודד וינר: כן, בכל מערכת בתי המשפט בישראל.

ציפי חוטובלי: כמה דיינים יש בפוטנציאל?

עודד וינר: כאלה שקיבלו כושר?

עודד וינר: נדמה לי שמשהו בין 200 ל-250.

עודד וינר: נדמה לי, אמרתי שזה לא תחום במדויק שלי.

עתניאל שנלר: אתה כולל ממונות, כולל גיור?

עודד וינר: לא, לא, רק על בתי הדין הרבניים.

עתניאל שנלר: בתי הדין האזוריים?

עודד וינר: כן, יש גם בתי דין לממונות ודיינים אחרים.

עודד וינר: מעבר לזה, יש גם נשיא בית הדין הרבני הגדול הראשון לציון, שבשלב מוקדם, כאשר מתחילות להצטבר תלונות, אפשר לפנות אליו.

עודד וינר: הוא בודק את העניינים ברצינות הראויה, קורא לדיין, מברר וכל מה שצריך.

עודד וינר: באשר לרבנות, קודם כל אין מצב שרב מכהן במשרה, בלי שעבר את הבחינות.

עודד וינר: רב יכול לקבל משרה רשמית במדינת ישראל, רק אם הוא עבר את ההסמכה המלאה.

עודד וינר: במידה וקורה – אפילו הרבנים הם בני-אדם – שרב כשל במשהו או עשה דבר שלא ראוי וכן הלאה, יש ועדת משמעת ברבנות הראשית לישראל, שקוראת לו לבירור, ממצה את הדין במידת הצורך, מתריעה, מזהירה או נוקטת בצעדים חמורים יותר, בהתאם לנסיבות, כך שהדברים מאוד פשוטים ומסודרים.

עתניאל שנלר: אני רוצה להוסיף תשובה מזווית אחרת, כחבר כנסת, לא כחבר ועדה לענייני דיינים.

עתניאל שנלר: אני חושב שאת מעלה כאן סוגיה, שדנים בה כל הזמן, והיא על הפסיקה הרבנית ובתי הדין הרבניים, הפסיקה ההלכתית.

עתניאל שנלר: בעיקר הדברים באו לידי ביטוי בשניים, שלושה נושאים בשנים האחרונות: בנושא של גיור על כל שאלת פסילת גיור וכולי, רישום נישואים של גרים ועוד כיוצא באלה.

עתניאל שנלר: זה עלה בנושאים שקשורים למעמד הילד והמשפחה בהיבטים של אתיקה, הלכה ומשפט, וזה עלה בנושא של לכאורה סתירה בין חוק חופש העיסוק וכולי – כמו אותה שאלה של בעל מאפיה או קונדיטוריה, שהבעלים לא יהודי או כן יהודי, האם הוא נאמן, לא נאמן לעניין כשרות.

עתניאל שנלר: באשדוד היתה סוגיה כזאת וכולי.

עתניאל שנלר: המתח כל הזמן בין העולם של המודרנה שלנו כחברה פתוחה ופלורליסטית לבין אמות המידה ההלכתיות.

עתניאל שנלר: איפה אנחנו נמצאים בחיכוך מתמיד?

עתניאל שנלר: זה בהבנה עד כמה ההלכה רחבה, והוויכוח בציבורית הישראלית, האם כוח דהיתרא עדיף, על מנת למשוך את ההלכה עד הגבול שאפשר, ובלבד שזה יהיה על פי ההלכה, או כל הזמן להתגדר, להתכווץ, להתכווץ ולהתכווץ, ואז אנחנו נהפוך להיות, כל אחד לפי דעתו, אבל לפי דעתי לפחות כמדינת כתות, ולא כמדינה אחת יהודית דמוקרטית.

עתניאל שנלר: הוויכוח הזה הוא ויכוח ערכי גדול.

עתניאל שנלר: אני יכול לומר, שכשאני בוחן דיינים לקראת מינויים לדיינים, מה שאותי מעניין בעיקר זה הידע התורני בוודאי והכול לפי ההלכה, אבל עד כמה הם מסוגלים לראות את ההלכה כדבר שיכול להכיל בתוכו את הדברים שנמצאים באותם מקומות קשים.

עתניאל שנלר: בעל הלכה, בעל ידע גדול, מסוגל לקבל החלטות גדולות.

עתניאל שנלר: ככל שאתה יודע, כנראה, פחות, אתה מסתגר ולא לוקח סיכונים.

עתניאל שנלר: צריך לחפש רבנים ודיינים, שיש להם כתפיים מספיק רחבות, שהם יהיו דייני ישראל.

עתניאל שנלר: אני חושב שעל זה רמז, וזה קשור לחוק של דודו רותם, ואנחנו צריכים עוד לעסוק בשאלה איך להרחיב קצת את עולם הפתיחות כלפי הציבור.

עודד וינר: לאחר כל ענייני הרוח שדנו בהן, מילה אחת לגבי החומר.

עודד וינר: עלתה פה הערה, ואני חושב שגם יושב-הראש התייחס אליה, לגבי העובדה שהגענו כבר לסוף המאה ה-20, אבל צריכים להיכנס למאה ה-21, וזה בעניין של המחשוב.

עודד וינר: אני רוצה שנגיע למצב, שבו כל נבחן באמצעות קוד נכנס למערכת, מקבל את כל האינפורמציה, מקבל את התוצאות באמצעות קוד, לא צריך "להטריד" את המזכירות, את המנהל.

עודד וינר: 95% מהאינפורמציה יכולה להיות מוזנת באמצעות המחשב, מקודדת וחסויה, ולצערנו, אנחנו רחוקים מזה, לא שנות אור, אבל כמה שנות מחשב ללא ספק.

עודד וינר: המחשוב עולה לא מעט כדי להכניס את העניין הזה, אבל זה היום אלף-בית בכל מערכת מודרנית.

עודד וינר: לצערנו, תקציב הרבנות, שמפאת צנעת הפרט וצנעת הציבור, אני לא אעלה אותו פה, כי הוא כל כך עגום, ואני לא רוצה להעציב את חברי הכנסת, מה הוא תקציב הרבנות הראשית, הוא כרגע לא מאפשר לנו את הדבר הזה.

עודד וינר: לפחות בנושא הזה של שדרוג מערכת המחשוב והיותה נגישה ומתאימה לכל נבחן כראוי וכשירות לציבור שהוא מתאים ונכון, ובנוסף לזה גם אולי תגבור - דיברנו פה על מספרים של פי 10 נבחנים לדיינות, פשוט לא יאומנו המספרים לרבנות - ואולי גם תוספת של לפחות שני תקנים למחלקה, כי המחלקה עובדת פחות או יותר באותם תקנים שהיא עבדה לפני 25 שנה, כך שזה דבר אלמנטרי, אולי תהיו לנו לאחיעזר ולאחיסמך ולפה בנושא הזה, אנחנו נודה לכם מאוד.

אנסטסיה מיכאלי: יש לי איזה תוספת קטנה, זאת בדיוק הפנייה שאני מטפלת בה.

אנסטסיה מיכאלי: ניסיתי להתקשר לבית הדין הרבני, שקיבל החלטה סופית לגבי אדם שרוצה להתחתן בישראל.

אנסטסיה מיכאלי: התקשרתי ל-144, ביקשתי את הטלפון והתקשרתי אחר כך בנתניה לאותו בית דין, ולא השגתי אף אחד.

אנסטסיה מיכאלי: יש מזכירה שפשוט לוחצת על כפתור ומחכה דקה, עד שמעבירים את האנשים.

אנסטסיה מיכאלי: בסופו של דבר, לא דיברתי עם האדם, חי וקיים.

אנסטסיה מיכאלי: אני מאוד מסכימה עם ההערה שלך.

אנסטסיה מיכאלי: הנושא של מחשוב בזמנים האלה, בעידן המודרני ובעידן של אינטרנט, זה דבר מאוד משמעותי.

אנסטסיה מיכאלי: אני אשמח גם לתרום לכך כדי להקל בנושא הזה.

עתניאל שנלר: כל הכבוד.

עתניאל שנלר: מישהו רוצה להגיד עוד משהו?

אורי אורבך: כל הכבוד על ההתקדמות, ונמשיך לעקוב.

עתניאל שנלר: אני רוצה לנסות לסכם את הישיבה שלנו.

עתניאל שנלר: קודם כל, אני רוצה להודות לרבנות הראשית, בראשות מנכ"ל הרבנות, עודד וינר, ולראש המחלקה, הרב מזרחי.

עתניאל שנלר: אני חושב שהוכחתם, שיש משרתי ציבור ומשרתי ציבור באמונה.

עתניאל שנלר: יישר כוח, אנחנו באמצע הדרך ונמשיך להתקדם הלאה.

עתניאל שנלר: אני חושב שאחת המשימות הגדולות, ולכן הישיבה הזאת היא גם ישיבה מצולמת, על מנת להציג בפני הציבור, שהרבנות היא חלק מהתהליך של הממסד הישראלי, וחלק מאשיות מדינת ישראל.

עתניאל שנלר: עובד ציבור ברבנות, זה בדיוק כמו עובד ציבור במשרד המשפטים, במשרד העבודה או במשרד האוצר.

עתניאל שנלר: השירות לציבור צריך להינתן ברבנות בתחומים הללו, כמו כל שירות אחר, וזה מסר מאוד חשוב.

עתניאל שנלר: התדמית של הרבנות איננה מגיעה לה לפעמים.

עתניאל שנלר: כל הזמן היא מותקפת, וראוי שהציבור יראה איך הרבנות עושה, ככל שהיא יכולה, לשפר את המערכות שלה.

עתניאל שנלר: ולכן ראוי – ואני אומר לך עודד, תעבדו על זה - להציג את התיקונים ואת הדברים הטובים שאתם עושים למען הציבור.

עתניאל שנלר: אתם נמצאים לפעמים בעולם סגור.

עתניאל שנלר: הרבנות היא איננה של הדתיים, הרבנות היא של המדינה היהודית, כל אזרחיה.

עתניאל שנלר: והעובדה שרוב האנשים שם הם רבנים, לצערי, לא מוסיפה לעניין, והלוואי ויכולתי לראות ברבנות הרבה נשים שעובדות, לא בתואר רבניות אולי, אבל לפתוח, ולמה ברבנות אנשים עם כיפות?

עתניאל שנלר: מדוע?

עתניאל שנלר: אנשים שלא חובשים כיפה - - -

עודד וינר: רוב עובדי הרבנות הם נשים.

עתניאל שנלר: מצוין, ולמה לא יכולים להיות ברבנות אנשים שהם אינם חובשי כיפה?

עתניאל שנלר: האם הרבנות זה מייד עולם הלכה סגור?

עתניאל שנלר: לא.

עתניאל שנלר: לכן חשוב שיראה הציבור את הפתיחות, את המודרניזציה, את הפתיחות שלכם, ולכן ביקשנו לקיים את הישיבה הזאת בפני הציבור, ואנחנו נשתדל, ככל שיתנו לנו, להתמיד בכך.

עתניאל שנלר: אני רוצה לסכם את הדברים שדיברנו עליהם היום.

עתניאל שנלר: נושא אחד שדווח לביצוע זה עיקרון הכנת הבחינות, העברתן אליכם, לטובת עריכה לשונית, רמת הבחינה, כ-10 ימים לפני הבחינה.

עתניאל שנלר: הנושא הזה, ברגע שיסוכם, ידווח בכתב.

עתניאל שנלר: לא נתכנס עוד פעם לעניין הזה.

עתניאל שנלר: ידווח בכתב על התהליך הזה.

עתניאל שנלר: על מנת שלא יהיו הערות, אני מחזיק כאן את הבחינות הקודמות שאספתי בבנייני האומה.

עתניאל שנלר: אני מציע לכל אזרח שרק תאפשרו לו להיכנס לראות את זה, זה מחזה מדהים.

עתניאל שנלר: להיכנס לאולמות, לראות מאות יהודים נבחנים על תורה, זה פשוט דבר מדהים, שווה לראות, מראה מדהים.

עודד וינר: אגב, מכל הגוונים.

עודד וינר: ספרדים, אשכנזים, חרדים, כיפה סרוגה.

עתניאל שנלר: כולנו יהודים.

עודד וינר: כולל אפילו הקיצונים שבחרדים.

עתניאל שנלר: אין דבר כזה, לא קיצוני בדבר.

עתניאל שנלר: הנושא השני שייבחן על ידכם זה הערעור, שאלת הערעור.

עתניאל שנלר: אנחנו נשמע בבקשה את התשובות שלכם.

עתניאל שנלר: אני רשמתי לעצמי, שניתן לצפות למצוא את שביל הזהב.

עתניאל שנלר: זה לא בהכרח לכאן ולכאן, אני מניח שתמצאו את האיזונים הראויים, מה התנאים, על מנת שלא כל אחד יערער, תנאים משמעותיים.

עתניאל שנלר: הדבר הנוסף שעלה כאן – ואני מקבל את מה שאמרת, שתערכו בחינה מחדש, וזאת הערה של הרב גנזל – לגבי הצגת לא התשובה המלאה של השאלה, אלא אולי להכניס חלקים ממהות הבעיה, או גישות הלכתיות עקרוניות.

עתניאל שנלר: היה ראוי להזכיר את הגישה של הרמב"ם ואת הגישה של זה, בלי להיכנס עכשיו לתוכן, לתשובה עצמה, וכיוונים וגישות הלכתיות שונות ומה ההלכה, גם כאן עם הסתייגויות כאלה או אחרות.

עתניאל שנלר: אפשר גם לקחת שלד של תשובה, שהיא לא מוכיחה ידע או היעדר ידע, אבל היא נותנת אינדיקציה האם עניתי תשובה נכונה, וכשאני אלמד, איך לבנות את התשובה, כי בניית התשובה היא חלק מתהליך הלימוד.

עתניאל שנלר: אם העונה יודע לתת את ההתלבטות בסוגייה ההלכתית ואת הכיוונים בין הפוסקים והגישות השונות וההלכה עם ההסתייגויות שלה, נדמה לי שזה יקל גם על הבחינה.

רונית אלימלך: במיוחד במקומות ששם יש אולי כשלים, שנכשלים הכי הרבה.

עתניאל שנלר: אם כי מנכ"ל הרבנות אמר את זה בהסתר כזה, שאותו חשש של ביקורת בקרב הפוסקים והרבנים על התשובה ההלכתית, כי הרי ההלכה היא רחבה מאוד עם גישות שונות, ו-70 פנים לתורה, ואם אתה אומר: זאת התשובה, אבל יש החולקים שזאת התשובה, האם זאת התשובה?

עתניאל שנלר: בעולם הלכה, שזה לא פיסיקה ומתמטיקה שאחד ועוד אחד זה שניים, אלא אחד ועוד אחד זה כל מה שאתה מראה ונראה לך למול ההלכה, יש כאן טעם אמיתי בהסתייגות לכתוב תשובה מלאה.

עתניאל שנלר: אבל לכן צריך למצוא גם כאן את האיזון הדק.

עתניאל שנלר: גם בזה נרצה לשמוע את ההתייחסות שלכם.

עתניאל שנלר: דבר נוסף – אנחנו מצפים לקבל תוצאות מדווחות על מאגר דיינים בוחנים.

עתניאל שנלר: אני מציע שתצאו בזה כבר, גם אם הוא לא מקבל מחר, אם אין לו מספיק, הוא לא מקבל עכשיו והוא נמצא במאגר, מבחינתך זה עוד תחמושת בימ"ח.

עתניאל שנלר: אתה יכול להשתמש בה כשתצטרך.

עודד וינר: אנחנו ראינו שהתחמושת בימ"חים לפני המלחמה לא בהכרח היתה תקינה.

עתניאל שנלר: ולכן יש לנו מנכ"ל תקין, על מנת שידאג שזה יהיה תקין.

עתניאל שנלר: הערה נוספת וחשובה מאוד שהעלית זה הנושא של האתר של הרבנות, היכולת לדבר באמצעות התקשורת האלקטרונית עם הרבנות.

עתניאל שנלר: אני העליתי גם הערה מקודם.

עתניאל שנלר: תדמית הרבנות היא חלק מהעניין.

עתניאל שנלר: זו הערה שנרשמה אצלכם.

עודד וינר: השאלה אם היא גם נרשמה אצלכם.

עתניאל שנלר: המנכ"ל העלה את הנושא של המחשוב ושל התקנים.

עתניאל שנלר: דיברנו בנושא התקנים, והערנו שמשום שיש כאן מכרזים הנעזרים בחברת כוח אדם, אני הצעתי במהלך הדיונים, שאותם כלי עזר, שאי אפשר לקבל מהאוצר כתקנים נוספים, ייכללו במכרזים שיוצאים לגבי הבחינות.

עתניאל שנלר: אם יהיו מתאמים, מתאם או שניים, אנשים שיועסקו על ידי חברת כוח האדם המעסיקה ממילא עשרות אנשים לטובת הבחינות, יכול להיות שאפשר כאן להגיע לאיזשהו פתרון.

עודד וינר: זאת בעיה, כיוון שבאמצעות חברת כוח אדם, אתה מכיר את המגבלות ואת משך הזמן שאפשר להשיג באמצעות חברת כוח אדם.

עודד וינר: קודם כל, אז נשאלת השאלה מי המעסיק, והאם הוא הופך להיות עובד מדינה וכולי, אבל אם אנחנו מדברים על רצף ועל שלד של מחלקה, שיכול לעקוב במשך שנים ולראות את הדברים האלה, אנחנו צריכים תקנון מלא.

עודד וינר: אני בטוח, כמו שראיתי את יכולותיך, שאתה - - -

עתניאל שנלר: אני לא יודע, לא יודע.

עודד וינר: פתאום הצניעות.

עתניאל שנלר: אני לא יודע.

עתניאל שנלר: על כל פנים, אנחנו נבחן את הנושא, איך אפשר לסייע על מנת ללכת עוד רמה אחת גם בנושאים הללו.

עתניאל שנלר: ברוך הבא חבר הכנסת זבולון אורלב, אני שמח שבאת.

עתניאל שנלר: אנחנו בדיוק סיימנו עכשיו.

עתניאל שנלר: רק אומר לך שהוצג בפנינו תוצר מאוד מאוד חיובי, מתקדם מאוד, משנה הרבה, ואמרנו הרבה יישר כוח לרבנות ולעוסקים במלאכה.

עתניאל שנלר: כפי שהצהרתי מקודם – אני אומר את זה לחברי הוועדה ולפרוטוקול – הישיבה הבאה שעוסקת בעולם הרבנות במסגרת ביקורת המדינה תעסוק ביום רביעי הבא בשאלת רבני השכונות, ואנחנו ננסה להגיע לתקינה של רבני השכונות, גם כמו שעשינו תקינה לגבי תהליכי בחינות לרבנות ודיינות.

עתניאל שנלר: אני מודה לכולם על ההשתתפות.

עתניאל שנלר: הישיבה נעולה, תודה רבה.